BASAHON SA Albanian Aleman Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Español Estonian Ewe Finnish Ga Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Pranses Romanian Samoan Setswana Shona Silozi Slovak Slovenian Sranantongo Swahili Swedish Tagalog Thai Tsonga Turkish Ukrainian Urdu Vietnamese\n“O AN rarom kan mga kayamanan asin kadonongan patin kaaraman nin Dios! Dai nanggad marorop an saiyang mga paghokom asin dai nanggad masusog an saiyang mga dalan!” an kagsing ni apostol Pablo. (Roma 11:33) Asin an fiel na patriarkang si Job nagsabi: “[Si Jehova Dios] madonong sa puso.” (Job 9:4) Iyo, an Kaglalang kan langit asin daga daing kaagid sa kadonongan. Ano an masasabi manongod sa ley, o nasusurat na Tataramon, kan siring na Kaglalang?\nAn salmista nag-awit: “An ley ni Jehova sangkap, na nagpapaomay kan kalag. An pagirumdom ni Jehova mapagtitiwalaan, na nagpapadonong sa daing eksperyensia. An mga pagboot ni Jehova tanos, na nagpapagayagaya sa puso; an togon ni Jehova malinig, na nakapakikinang kan mga mata.” (Salmo 19:7, 8) Siertong nasabotan nanggad ni Hadeng Salomon kan suanoy na Israel an pagigin totoo kan mga tataramon na iyan! Sia nagsabi: “An ley kan madonong burabod nin buhay, tanganing irayo an saro sa mga siod nin kagadanan.” (Talinhaga 13:14) Sa naenot na 13 bersikulo kan Talinhaga kapitulo 13, ipinaheling ni Salomon kun paanong an hatol na yaon sa Tataramon nin Dios puedeng makatabang sa sato na mapakarhay an kualidad kan satong buhay asin makalikay na isapeligro iyan.\nMagin Madaling Tokdoan\n“An aki madonong kun may disiplina nin ama, alagad an paraolog-olog saro na dai nakadangog nin saway,” an sabi kan Talinhaga 13:1. An disiplina nin sarong ama puedeng maluway o estrikto. Iyan puedeng bilang pagpatood nguna, asin kun haboan iyan, sa kahurihurihi bilang padusa. An aki madonong kun inaako nia an disiplina kan saiyang ama.\n“An namomotan ni Jehova saiyang dinidisiplina,” an sabi kan Biblia, asin “hinahampak nia an lambang saro na inaako nia bilang aki.” (Hebreo 12:6) An sarong paagi nin pagdisiplina sato kan satong langitnon na Ama iyo an saiyang nasusurat na Tataramon, an Biblia. Kun binabasa niato an Biblia na may paggalang asin iinaaplikar niato an nanonodan niato dian, an totoo dinidisiplina kita kan saiyang Tataramon. Para ini sa ikararahay niato, huling an gabos na sinasabi ni Jehova para sa satong kapakinabangan.—Isaias 48:17.\nAn disiplina puede man na itao sa sato bilang pagtatanos nin sarong kapagtubod na interesado sa satong espirituwal na ikararahay. An ano man na nakatatabang na sadol na kaoyon kan Tataramon nin Dios puedeng mansayon, bakong bilang hale sa tawong iyan mismo, kundi hale sa dakulang Gikanan nin katotoohan. Madonong na akoon ta iyan bilang hale ki Jehova. Kun ginigibo ta iyan asin tinotogotan ta iyan na impluwensiahan an satong pag-iisip, paoswagon an satong pakasabot sa Kasuratan, asin ikorehir an satong mga dalan, nakikinabang kita sa disiplina. Totoo man iyan sa hatol na inaako niato sa Kristianong mga pagtiripon asin sa mga publikasyon na basado sa Biblia. An paghimate sa nanonodan niato paagi sa siring na nasusurat o itinataram na mga tataramon sarong marahayon na paagi nin pagdisiplina sa sadiri.\nAn paraolog-olog, sa ibong na lado, dai naghihimate sa disiplina. “Huli ta nag-iisip sia na aram nia an pinakamarahay,” an sabi nin sarong reperensia, sia “bakong madaling tokdoan.” Dai sia naghihimate dawa sa saway—sarong mas mapuersang paagi nin disiplina. Alagad puede daw ngani niang patunayan na an disiplina kan Ama sala? Si Jehova nungkang nasala, asin dai noarin man masasala. Paagi sa paghabo sa disiplina, an paraolog-olog ginigibo sana an saiyang sadiri na makangingisi. Paagi sa pira sanang piniling marhay na mga tataramon, magayonon nanggad na ipinaheling ni Salomon an halaga nin pagigin madaling tokdoan!\nIngatan an Saindong Dila!\nTanganing ipaheling an importansia kan pagigin ginigiyahan kan Tataramon nin Dios sa satong pagtaram, an ngoso iinagid kan hade kan Israel sa namumungang kahoy. Sabi nia: “Sa bunga kan saiyang ngoso makakan nin marahay an sarong tawo, alagad an mismong kalag [“mawot kan kalag,” nota sa ibaba] kan mga madaya iyo an kadahasan.” (Talinhaga 13:2) An itinataram na mga tataramon iyo an bunga kan ngoso. Asin aanihon nin tawo kun ano an saiyang itinanom paagi sa saiyang mga tataramon. “Kun an saiyang mga tataramon may maboot na intension asin an katuyohan iyo an makaestablisar nin makikatood na relasyon sa saiyang kataraed,” an sabi nin sarong intelektuwal, “sia makakan nin masiram, magkakaigwa nin maogma asin matoninong na pag-eksister.” Kabaliktaran an mangyayari sa saro na traydor. Gusto niang gumibo nin kadahasan asin gibohan nin maraot an iba. Nagpapakana sia nin kadahasan, asin nag-aani sia nin kadahasan. An mga siod nin kagadanan nasa may pinto nia.\n“An nagbabantay sa saiyang ngoso nag-iingat sa saiyang kalag,” an pagpadagos ni Salomon. “An nagbubuka kan saiyang mga ngabil—sia mapapahamak.” (Talinhaga 13:3) An naraot na reputasyon, nakolgan na boot, naraot na relasyon, asin pisikal na danyos pa ngani posibleng resulta gabos nin dai inisip asin sa rungaw na pagtaram. An daing kontrol na pagtaram puede man na magbunga nin dai pag-oyon nin Dios, huli ta pinapanimbag nin Dios an gabos sa saindang mga tataramon. (Mateo 12:36, 37) Tunay nanggad, an maigot na pagkontrol sa satong ngoso an maligtas sa sato sa kapahamakan. Pero, paano kita makakanood na ingatan an satong ngoso?\nAn sarong simpleng paagi nin paggibo kaini iyo an dai pagparataram nin sobra. “Sa kadakolan nin tataramon dai nawawaran nin paglapas,” an sabi kan Biblia. (Talinhaga 10:19) An saro pang paagi iyo an mag-isip nguna bago magtaram. An pinasabngan na kagsurat nagsasabi: “Igwa nin nagtataram na dai iniisip arog kan mga bono nin espada.” (Talinhaga 12:18) Kun dai pinag-iisipan an sasabihon, an nagtataram sagkod an mga nagdadangog sa saiya puedeng makolgan. Kun siring, itinatao sa sato kan Biblia an praktikal na sadol na ini: “An puso kan matanos naghohorophorop tanganing makasimbag.”—Talinhaga 15:28.\n“An hugakon nagpapaheling na sia may pagmawot,” an sabi ni Salomon, “alagad an saiyang kalag mayong-mayo. Minsan siring, an kalag mismo kan mga mahigos patatabaon.” (Talinhaga 13:4) “An punto [kan talinhagang ini] iyo na an pagmawot sana biyong daing kamanungdanan,” an sabi nin sarong reperensia, asin “an kahigosan iyo an mahalaga. An mga hugakon biktima kan mga pagmawot . . . na biyong kinababangkagan ninda, asin sinda mayo lamang nin ikakapaheling para sa sainda man sana.” Minsan siring, an kalag, o an pagmawot, kan mga mahigos pinapanigoan—pinatataba.\nAno an masasabi manongod sa mga habong magdusay ki Jehova huli ta gusto nindang makalikay sa paninimbagan? Tibaad ipinaheheling ninda na nagmamawot sindang mabuhay sa bagong kinaban nin Dios, alagad andam daw sindang humiro tanganing kamtan iyan? An sarong kahagadan para sa mga “nagluwas sa dakulang kahorasaan” iyo na sinda nagtubod sa atang na pantubos ni Jesus, nagdusay ki Jehova, asin sinimbolisaran an saindang pagdusay paagi sa pagpabautismo sa tubig.—Kapahayagan 7:14, 15.\nEstudyare man kun ano an kalabot sa paghingoang maabot an katongdan nin pangangataman sa kongregasyon. An pagmawot na maabot an marahay na gibohon na ini tunay nanggad na kaomaw-omaw asin ineenkaminar sa Kasuratan. (1 Timoteo 3:1) Minsan siring, an pagpaheling nin saro na sia may pagmawot bakong igo. Tanganing makualipikar para sa sarong katongdan nangangaipong kultibaron an kinakaipuhan na mga kualidad asin abilidad. Nangangaipo iyan nin maigot na personal na paghihingoa.\nAn Katanosan—Sarong Proteksion\nKinukultibar nin matanos na tawo an diosnon na mga kualidad asin nagtataram kan totoo. Aram nia na an pagputik tumang sa ley ni Jehova. (Talinhaga 6:16-19; Colosas 3:9) Mapadapit digdi, si Salomon nagsasabi: “An putik na tataramon iyo an ikinakaongis kan matanos, tara an mga maraot minagawe nin makasusupog asin nagdadara nin kasupogan sa saindang sadiri.” (Talinhaga 13:5) An matanos bako sanang naglilikay na magputik; talagang ikinaoongis nia iyan. Aram nia na dawa gurano man iyan garo baga dai nakakaano, an mga kaputikan nakararaot sa marahay na relasyon nin tawo. Dugang pa, an kredibilidad kan naggagamit nin mga kaputikan nararaot. An maraot minagawe nin makasusupog magsalang paagi sa pagputik o sa iba pang paagi, asin sa siring nagdadara nin kasusupgan sa sadiri nia.\nTanganing ipaheling na kapakipakinabang an paggibo nin tama sa pagheling nin Dios, an madonong na hade nagsasabi: “An katanosan mismo nag-iingat sa saro na dai nandadanyar sa saiyang gibo, alagad an karatan an mapabagsak sa parakasala.” (Talinhaga 13:6) Arog nin sarong kuta, an katanosan nagpoprotehir sa sarong tawo, mantang an karatan nagpapabagsak sa saiya.\nNagpapaheling na nasasabotan an naturalesa nin tawo, an hade kan Israel nagsasabi: “May nagsasaginsagin na mayaman alagad ta mayo sia ni ano man; may nagsasaginsagin na dukha alagad dakol siang mahahalagang bagay.” (Talinhaga 13:7) An sarong tawo tibaad magsaginsagin. May mga dukha na tibaad nagsasaginsagin na mayaman—tangani gayod na magpasikat, tanganing masabing asensado, o tangani sanang tahoban an kasusupgan. An sarong mayaman tibaad magsaginsagin na dukha, tangani sanang itago an saiyang kayamanan.\nAn bakong totoong pagpasikat ni an pagtago bakong marahay. Kun an satong materyal na mapagkukuanan kadikit, an paggasto nin kuarta sa mga luho tangani sanang magin may kayang paghelingon puedeng magin dahelan na kita asin an satong pamilya dai magkaigwa kan mga pangangaipo sa buhay. Asin an pagsaginsagin na dukha minsan ngani sia mayaman tibaad magin dahelan na sia magin maimot, na hinahalean sia nin nanonongod na dignidad asin nin kaogmahan na nakukua sa pagigin matinao. (Gibo 20:35) An pamumuhay nin onesto nagbubunga nin mas marahay na buhay.\nPapagdanayon na Simple an mga Kamawotan\n“An pantubos sa kalag nin sarong tawo iyo an saiyang kayamanan,” an sabi ni Salomon, “alagad an dukha dai nakadangog nin pagsaway.” (Talinhaga 13:8) Anong leksion an itinatao sa madonong na sarabihon na ini?\nIgwang mga bentaha an pagigin mayaman, alagad an pagkaigwa nin kayamanan bakong lubos na biyaya. Sa masakit na mga panahon na kinabubuhayan niato, parateng nanonompongan kan mayayaman na sinda asin an saindang pamilya namemeligrong kidnapon asin ipatubos. May beses na an mayaman puedeng magbayad nin pantubos tanganing tuboson an buhay nia o buhay nin sarong miembro nin pamilya. Alagad sa parate an kinidnap ginagadan. An mga mayaman pirmeng namemeligro sa siring na huma.\nAn tawong dukha mayo nin arog kaiyan na kinahahaditan. Mantang mayo sia kan dakol na kagianan asin materyal na mga bagay na nakakamtan kan mayayaman, dikit an posibilidad na magin target sia kan mga kidnaper. Ini an sarong pakinabang nin pagpapadanay na simple kan satong mga gusto asin dai pag-ubos kan satong panahon asin kosog sa paghanap nin kayamanan.—2 Timoteo 2:4.\nMaggayagaya sa “Liwanag”\nPadagos na ipinaheling ni Salomon na para sa satong pinakaikararahay an paggibo kan mga bagay sa paagi na gusto ni Jehova. “An mismong liwanag kan mga matanos maggagayagaya,” an sabi nia, “alagad an ilawan kan mga maraot—iyan paparongon.”—Talinhaga 13:9.\nAn ilawan nagsisimbolisar sa kun ano an sinasarigan niato na magtao nin liwanag sa satong dalan sa buhay. ‘An tataramon nin Dios ilawan sa bitis kan matanos asin liwanag sa saiyang dalan.’ (Salmo 119:105) Yaon dian an dai nauubos na kaaraman asin kadonongan kan Kaglalang. Mantang orog niatong pinaooswag an satong pakasabot sa kabotan asin katuyohan nin Dios, orog na nagliliwanag an espirituwal na liwanag na naggigiya sa sato. Kanigoan na gikanan iyan nin kagayagayahan! Taano ta mapadisturbo kita sa kinabanon na kadonongan o sa “falsong inaapod na ‘kaaraman’”?—1 Timoteo 6:20; 1 Corinto 1:20; Colosas 2:8.\nKun mapadapit sa maraot, gurano man garo baga kaliwanag kan ilawan nia asin gurano man garo baga kaasensado nia, an saiyang ilawan mapaparong. An kasagkoran nia sa kadikloman, kun saen an saiyang bitis seguradong masisingkog. Dugang pa, “mayo [sia] nin kaaabtan.” —Talinhaga 24:20.\nPero ano an maninigo niatong gibohon kun dai kita segurado kun anong aksion an maninigo niatong gibohon sa sarong partikular na situwasyon? Paano kun dai ngani kita segurado kun igwa kita nin autoridad na humiro? An Talinhaga 13:10 nagpapatanid: “Paagi sa kapangahasan an saro nagpopoon sana nin iriwal.” Kapangahasan an paghiro na dai kitang pakaaram o mayo kitang autoridad asin maresulta iyan sa dai pagkaoroyon. Bako daw na mas marahay na kumonsulta sa iba na may pakaaram asin pakamansay? “Sa mga nag-oorolay-olay igwa nin kadonongan,” sabi kan madonong na hade.\nMag-ingat sa Nakadadayang mga Linalaoman\nAn kuarta puedeng magin kapakipakinabang. Mas marahay an magkaigwa nin igong kuarta kisa mabuhay sa pagtitipid o sa kadukhaan. (Eclesiastes 7:11, 12) Minsan siring, an iniisip niatong mga pakinabang nin kayamanan na nakua sa maraot na paagi puedeng makadaya. Nagpapatanid si Salomon: “An mahahalagang bagay na minagikan sa pagkadaing kamanungdanan minadikit, alagad an nagtitipon paagi sa kamot iyo an nagpapadakol.”—Talinhaga 13:11.\nHalimbawa, estudyare an pan-akit nin huego. An sarong parasugal tibaad gastoson an pinagalan niang kuarta na naglalaom na manggana nin dakulang kantidad. Alagad parate nanggad na ginigibo ini na dai iniisip an kapakanan kan saiyang pamilya! Asin ano an nangyayari kun manggana an parasugal? Huling an kuarta nakua sa pasil na paagi, tibaad kakadikit an pagpapahalaga nia sa halaga kaiyan. Dugang pa, tibaad mayo sia nin abilidad sa pagkapot kan bago pa sana niang nakuang premyo. Bako daw na an saiyang kayamanan posibleng marhay na mawawara nin siring kadali kan pagkakua nia kaiyan? Sa ibong na lado, an kayamanan na nadamot nin luway-luway—nin padikitdikit paagi sa pagtrabaho nin mahigos—dagos-dagos na minadakol asin puedeng magamit sa tamang paagi.\n“An inaasahan na nadidigson kasakitan sa puso,” an sabi ni Salomon, “alagad an bagay na minamawot sarong kahoy nin buhay kun iyan minaabot.” (Talinhaga 13:12) An mga linalaoman na dai naootob seguradong magbubunga nin pagkadesganar na nagpapasakit sa puso. Nangyayari ini sa pangaroaldaw na pamumuhay. Minsan siring, bakong arog kaiyan an mga linalaoman na marigon na nakabasar sa Tataramon nin Dios. Lubos kitang makakokompiar na maootob iyan. Dawa an garo baga mga pagkaatraso dikit an posibilidad na makadesganar.\nHalimbawa, aram niato na an bagong kinaban nin Dios harani na. (2 Pedro 3:13) May galagang pag-antisipar, magayagaya niatong hinahalat an kaotoban kan mga panuga nin Dios. Ano an mangyayari kun an panahon nin paghalat ginagamit niato sa pagigin sibot “sa gibohon kan Kagurangnan,” sa pag-enkaminar sa mga kapagtubod, asin sa pagpatalubo nin mas dayupot na relasyon ki Jehova? Imbes na ‘magsakit an puso,’ napapano kita nin kagayagayahan. (1 Corinto 15:58; Hebreo 10:24, 25; Santiago 4:8) Kun umabot na an kaotoban nin sarong haloy nang kamawotan, iyan sarong kahoy nin buhay—totoong nagpapabagsik asin nakagiginhawa.\nAn Ley nin Dios—Sarong Burabod nin Buhay\nIiniilustrar an pangangaipong kumuyog sa Dios, an Talinhaga 13:13 nagsasabi: “Sia na nagbasangbasang sa tataramon, aagawon sa saiya an isinangra nin may utang; alagad an natatakot sa togon iyo an babalosan.” Kun binabasangbasang nin may utang an panuga paagi sa dai pagbayad sa utang, matutunod an isinangra nia. Sa kaparehong paagi, may mawawara sa sato kun dai kita nakasunod sa mga togon nin Dios. Ano an mawawara sa sato?\n“An ley kan madonong burabod nin buhay, tanganing irayo an saro sa mga siod nin kagadanan.” (Talinhaga 13:14) Kun mamumuhay kita na mayo kan ley kan madonong sa gabos na Dios, si Jehova, mayo na kita kan paggiya na makatatabang sa sato na mabuhay nin mas marahay asin mas halawig. Dakulaon nanggad na kawaran iyan! Kun siring, an madonong na gibohon niato iyo an maghinanyog nin maingat sa Tataramon nin Dios asin togotan iyan na impluwensiahan an satong pag-isip, pagtaram, asin paggawe.—2 Corinto 10:5; Colosas 1:10.\nAn paghimate sa hatol gikan sa Kasuratan sarong marahayon na paagi nin pagdisiplina sa sadiri\n[Mga Ritrato sa pahina 24, 25]\n“An puso kan matanos naghohorophorop tanganing makasimbag”\nAn pagdadanay na sibot “sa gibohon kan Kagurangnan” nagpapamate sa sato nin kagayagayahan\nI-share I-share “An Ley kan Madonong”—Sarong Burabod nin Buhay


NEA ADMINISTRATOR HINALE: Duterte pinaboran an reclamo kan Casureco 1 vs Masongsong\nPinatumba sa puesto kan general manager kan Camarines Sur I Electric Cooperative (Casureco l) asin presidente kan junta direktiba kan Central Negros Electric Cooperative (Ceneco), si Edgardo Masongsong, na sarong presidential appointee bilang administrator kan National Electrification Administration (NEA) sa casong grave misconduct na sinangat sa Presidential Anti-Corruption Commission (PACC).\nSi Presidente Rodrigo Duterte iyo mismo an nag-anunciar sa national television broadcast kan Agosto 21, 2021 na saiyang inaprubaran an rekomendasyon kan PACC matapos maprubaran nagkasala sa casong Grave Misconduct na an castigo ‘‘dismissal from the service,’’ asin dagos nang kinakancelar an saiyang eligibility, asin hinalean kan saiyang gabos na benepisyo sa pagretiro sagcod ‘‘perpetual disqualification from holding public office’’. Ini base sa Seksyon 57 (a) kan 2017 Rules on Administrative Cases in the Civil Service.\nSa awtorisasyon kan Presidente pinirmahan ni Executive Secretary Salvador Medialdea an desisyon kan Agosto 20, 2021 asin nagderihir sa PACC na darahon an caso sa Office of the Ombudsman sa maninigong pagsangat pa nin caso kriminal kontra sa respondiente Edgardo Masongsong.\nAn mga complainants sa caso iyo sinda Casureco I General Manager Ana Sylvia Mirando Alsisto asin Ceneco board President Roy Marfil Cordova sa Admin Case No. MP-0005-2019.\nAn caso kontra sa NEA administrator segun sa desisyon huli kan saiyang pag-aprubar kan mga board resolutions kan mga electric cooperatives (ECs) na nag-aawtorisar na magtaong kontribusyon nin fondo para sa pagkampanya kan Philippine Rural Electric Cooperatives Association (PHILRECA) bilang party-list candidate asin aktibong magkampanya sa sinambit na party-list durante sa ginibong 2019 eleksyon nasyonal.\nSi Masongsong haling Mindanao asin dating congresista antes nag-asumir sa puesto bilang NEA administrator kan Noviembre 21, 2016.\nAn nagreclamong general manager nakapresentar kan saiyang mga evidencia siring kan dokumentos sa pag-deposito sa bangko sa ngaran kan party-list na an cuarta hali sa kontribusyon kan mga ECs.\nAn general manager kan Casureco I nagsayumang magtao nin campaign contributions sa pagtubod niya na ilegal an paggamit kan cuarta kan cooperativa.\nBase pa sa dokumento kan desisyon sa sinambit na caso an mga cooperativa nin electricidad nakatao nin total na cantidad P14,860,638.00 sa account kan PHILRECA bilang kontribusyon sa kampanya durante kan 2019 national elections.\nSi Masongsong kan Hulyo 25, 2019 nagpadara kan saiyang kasimbagan sa reclamo kontra sa saiya asin saiyang pinapahimotikan.\nSaiya pang sinabi na an kontribusyon kan ECs sa Philreca bako para sa katuyohan pulitikal mantang an ECs regular na nagpapadara nin fondo sa Philreca enporma sa membership dues o advocacy funds. (dpa)


Froy Beraña - Wikipedia\nSi Froy P. Beraña sarong kagubay na Bikolanong parasurat nin mga rawitdawit sa mga tataramon na Rinconada Bikol asin Bikol Sentral. Nagtapos siya nin kolehiyo sa Sentral na Bikolanong Unibersidad nin Estado kan Agrikultura (CBSUA) sa banwaan nin Pili, Camarines Sur. Nagin siyang pamayo kan Parasurat Bikolnon, sarong kasararoan nin mga parasurat sa rehiyon Bikol na nagpapadrino kan taonan na Saringsing Writers Workshop sa Camarines Sur.\nSiya an naghusay kan trilohiyang librong pang-aki na Boom Boom Boom An mga Aki kan Camarinezoom na isinurat ni Carlos Arejola.\nKan 2020, an Parasurat Bikolnon nagpublikar nin anom na na libro sa saindang Writers Series kaiba an mga panurat niya asin ninda Eilyn Nidea, Edwin Breva, Jr., Jerome Hipolito, Jerome Hipolito, Elbert Baeta, asin Irvin Sto. Tomas sa mga tataramon na Bikol Sentral, Rinconada Bikol, asin Filipino/Tagalog.\nSaringsing Writers Workshop kan 2013\nSi Beraña asin mga myembro kan Parasurat Bikolnon\n↑ 3 Bikolnon children's storybooks launched Bicolstandard.com (pighugot 2018-8-5)\n↑ Carlos A. Arejola. Boom Boom Boom An mga Aki kan Camarinezoom. Pintakasi Media Arts (2016)\nKinua sa "https://bcl.wikipedia.org/w/index.php?title=Froy_Beraña&oldid=211818"\nHuring binago an pahinang ini kaitong 18 Agosto 2021, alas 07:08.


Pagtaraid na mga Isla, Hong Kong - Wikipedia\nPagtaraid na mga Isla, Hong Kong\nDistrito nin Pagtaraid na mga Isla, Hong Kong\nAn Pagtaraid na mga Isla o Outlying Islands minatumoy sa gabos na mga isla na minabilog kan teritoryo kan Hong Kong, maliban sa mismong Isla nin Hong Kong. Igwa nin 263ng isla sa Hong Kong, an kadaklan kaini namumugtak sa laog kan Bagong mga Teritoryo asin dakol kaini an namumugtak man sa Distrito nin mga Isla sa sur asin sa sur-sulnopan, Distrito nin Sai Kung sa sur-subangan, asin sa Distrito nin Tai Po asin Norteng Distrito sa norteng subangan. An terminong outlying daing gayong eksakto an pakahulogan asin sa nagkapirang kaso an mga isla na haranihon sa Isla nin Hong Kong asin kadagaan nin Tsina dai digdi kabali.\nAn masakit na transportasyon digdi nangangahulogan nin huring pag-abot nin pagbabago digdi kompara sa ibang parte kan Hong Kong, asin dakol na mga isla an dai pa napapauswag. Dakol sa pagtaraid na mga isla an daing gayo nin populasyon asin haros yaon sa rural na kamugtakan, alagad igwa nin mahahalagang komunidad asin banwaan na eksistido sa mga isla kan Lantau, Peng Chau, Lamma, asin Cheung Chau.\nAlagad, igwa nang pagbabago pasiring sa pagigin urban kan mga isla. Siring kaini an isla kan Tsing Yi na naging parte kan Bagong Banwaan nin Tsuen Wan mga huring dekada 1970, asin ngunyan nakakatakod na sa interong Hong Kong huli kan manlainlain na tinampo asin tuloy na riles. Kan dekada 1980, an Discovery Bay pribadong pinauswag bilang sarong lugar nin residensya sa Lantau, na siniserbisyohan nin sarong marikas na lantsa pasiring sa sentro distrito nin merkado. Kan dekada 1990, an pagtugdok kan bagong Hong Kong Airport, sa norteng baybayon kan Lantau, nagbunga nin paggibo nin sarong takod nin tinampo asin riles sa isla asin pagbabago kan Tung Chung na dating sadit na komunidad pasiring sa sarong bagong banwaan harani sa eropuerto. Bilang resulta kan madaling transportasyon, nagpadagos an kauswagan sa Lantau, kabali digdi an sarong tinampo pasiring sa Discovery Bay, asin an pagkakagibo kan Hong Kong Disneyland Resort.\nKadaklan sa mga rural na isla asin kan mga rural na parte kan Lantau bantog bilang mga pasyaran asin destinasyon kun weekend duman sa mga nakaistar sa teritoryo na igwang gubgob na populasyon.\n1 Serbisyo nin ferry\nSerbisyo nin ferry[liwaton | liwaton an gikanan]\nAn mga ferry o Kai-to na minaserbisyo sa pagtaraid na mga isla pinapadalagan kan minasunod:\nCentral pasiring sa Peng Chau, Cheung Chau, Lamma Island, Mui Wo, Discovery Bay asin Park Island (Tsing Yi).\nSam Ka Tsuen pasiring sa Tung Lung Island\nAberdeen pasiring sa Lamma Island\nAberdeen asinStanley pasiring sa Po Toi Island\nMa Liu Shui pasiring sa Grass Island\nTuen Mun pasiring sa Tung Chung\nWong Shek pier pasiring sa Grass Island\nSha Tau Kok pier pasiring sa Kat O\nHong Kong International Airport[liwaton | liwaton an gikanan]\nAn Hong Kong International Airport iyo an mayor na aeropwerto sa Hong Kong, tinugdok sa tinambakan na daga nin isla nin Chek Lap Kok. An aeropwerto midbid man na 赤鱲角機場 tanganig mapalaen ini sa sinundan, dating Kai Tak Airport. Nagpuon an operasyon kaini kan 1998, an Chek Lap Kok Airport iyo an importanteng rehiyonal na sentro nin trans-shipment, pampasaherong dinudumanan dangan agihan nin mga destinasyon sa China (igwang 45 na mga destinasyon) asin iba pang parte nin Asya. An aeropwerto an pinakasibot na agihan nin cargo asin saro sa pinakasibot na pampasaherong aeropwerto sa bilong na kinaban Ini man an saro sa pinakadakulang pampasaherong edipisyong terminal (pinakadakula na binuksan).\nHitsura kan aeropwerto hali sa Ngong Ping 360 cable car\n↑ "About Hong Kong Airport". Retrieved 13 March 2016.\nPinaghugot gikan sa "https://bcl.wikipedia.org/w/index.php?title=Pagtaraid_na_mga_Isla,_Hong_Kong&oldid=185876"\nHuring pigliwat an pahinang ini kan 14 Nobyembre 2019, alas 10:55.


Mateo 12 | Bibliya Online | New World Translation\nSi Jesus, “Kagurangnan kan Sabbath” (1-8)\nPinaumayan an sarong tawo na may paralisadong kamot (9-14)\nNamumutan na lingkod nin Diyos (15-21)\nPinalayas an mga demonyo paagi sa banal na espiritu (22-30)\nKasalan na daing kapatawadan (31, 32)\nAn kahoy namimidbid sa bunga kaiyan (33-37)\nPag minabalik an maraot na espiritu (43-45)\nIna asin mga tugang ni Jesus (46-50)\n12 Kan panahon na idto, nag-agi si Jesus sa kaumahan nin trigo sa aldaw nin Sabbath.* An mga disipulo niya nagkagurutom asin nagpuon na magrapgos nin trigo saka magkakan. 2 Kan mahiling ini kan mga Fariseo, sinabi ninda sa saiya: “Hilinga! Ginigibo kan mga disipulo mo an bakong suno sa Katugunan na gibuhon pag Sabbath.” 3 Sinabi niya sa sainda: “Ano dai nindo nabasa an ginibo ni David kan magutom siya saka an mga lalaking kairiba niya? 4 Bakong naglaog siya sa harong nin Diyos asin kinakan ninda an mga tinapay na pandulot, sarong bagay na bakong suno sa Katugunan na kakanon niya o kan kairiba niya, kundi para sana sa mga saserdote? 5 O dai nindo nabasa sa Katugunan na sa mga aldaw nin Sabbath, binabalga kan mga saserdote sa templo an Sabbath pero nagdadanay sindang daing sála? 6 Alagad sinasabi ko sa saindo na sarong bagay na urog pa kisa sa templo an uya digdi. 7 Minsan siring, kun nasabutan nindo an buot sabihon kaini, ‘Pagkahirak an gusto ko asin bakong atang,’ dai kutana nindo kinondenar an mga daing sála. 8 Huli ta an Aki nin tawo Kagurangnan kan Sabbath.” 9 Pagkahali sa lugar na iyan, nagpasiring siya sa sinagoga ninda, 10 asin uya! may sarong tawo na paralisado an sarong kamot! Kaya hinapot ninda siya, “Suno daw sa Katugunan na magpaumay pag Sabbath?” tanganing ikaakusar ninda siya. 11 Sinabi niya sa sainda: “Kun igwa kamo nin sarong karnero asin kun an karnerong iyan mahulog sa kalot sa aldaw nin Sabbath, siisay sa saindo an dai iyan kakaputan asin hahawason? 12 Mas mahalaga nanggad an tawo kisa sa karnero! Kaya suno sa Katugunan na gumibo nin marahay kun Sabbath.” 13 Dangan sinabi niya sa tawong paralisado an kamot: “Unata an kamot mo.” Inunat niya iyan, asin narahay iyan saka nagin arog kan saro pa niyang kamot. 14 Alagad an mga Fariseo nagruluwas asin nagkurumplutan na gadanon siya. 15 Kan maaraman ini ni Jesus, naghali siya duman. Dakul an nagsurunod man sa saiya, asin pinaumayan niya sinda gabos, 16 alagad istrikto niyang tinugon sinda na dai siya ipangistorya, 17 tanganing mautob an itinaram paagi ki Isaias na propeta, na nagsabi: 18 “Uya! An sakuyang lingkod na pinili ko, an sakong namumutan, na inuuyunan ko!* Ibubugtak ko sa saiya an sakong espiritu, asin ipapahiling niya nin malinaw sa mga nasyon kun ano an hustisya. 19 Dai siya makikiiwal o makurahaw man nin makusog, dai man madadangog nin siisay man an saiyang boses sa mayor na mga tinampo. 20 Dai niya rurunuton an lanog na tambo, asin dai niya papalsukon an mitsang madali nang maparong, sagkod na magibo niyang mangibabaw an hustisya. 21 Tunay nanggad, sa saiyang ngaran maglalaom an mga nasyon.” 22 Dangan dinara ninda sa saiya an sarong lalaking buta asin púla na sinasaniban nin demonyo, asin pinaumayan niya ini, kaya an lalaking púla nakataram saka nakahiling. 23 Buweno, an gabos na tawo napangalas na marhay asin nagpuon na magsabi: “Iyo na daw ini an Aki ni David?” 24 Pagkadangog kaini, an mga Fariseo nagsabi: “Kaya sana nakakapalayas nin mga demonyo an tawong ini dahil ki Beelzebub,* an tagapamahala kan mga demonyo.” 25 Huling aram niya an mga kaisipan ninda, sinabi niya sa sainda: “An lambang kahadian na nababanga minabagsak, asin an lambang siyudad o harong na nababanga dai makakatindog. 26 Sa kaparehong paagi, kun pinapalayas ni Satanas si Satanas, nababanga na siya; kun siring, paano makakatindog an saiyang kahadian? 27 Saro pa, kun nagpapalayas ako nin mga demonyo paagi ki Beelzebub, paagi kiisay pinapalayas sinda kan mga parasunod nindo? Dahil kaini, sinda an mahusgar sa saindo. 28 Pero kun paagi sa espiritu nin Diyos kaya nakakapalayas ako nin mga demonyo, uminabot na an Kahadian nin Diyos na dai nindo namamangnuhan. 29 O paano malalaog nin siisay man an harong nin sarong makusog na tawo asin makukua an mga pagsadiri kaini kun dai niya nguna gapuson an makusog na tawo? Saka sana niya masasamsaman an harong kaini. 30 An siisay man na bakong kampi sa sako tumang sa sako, asin an siisay man na dai ko kaibang nagtitipon nagpapawarak. 31 “Sa dahilan na ini, sinasabi ko sa saindo, an gabos na klase nin kasalan asin paglanghad* nin mga tawo papatawadon, alagad an paglanghad tumang sa espiritu dai papatawadon. 32 Halimbawa, an siisay man na magtaram nin sarong bagay tumang sa Aki nin tawo papatawadon sa kasalan na iyan; alagad an siisay man na magtaram tumang sa banal na espiritu dai papatawadon sa kasalan na iyan, dai, sa sistema man na ini nin mga bagay* o sa maabot na sistema nin mga bagay. 33 “Magsalang gibuhon nindong marahay an kahoy asin an bunga kaiyan o gibuhon nindong raot an kahoy asin an bunga kaiyan, huli ta an kahoy namimidbid sa bunga kaiyan. 34 Mga aki nin mga rimuranon, paano kamo makakataram nin marahay na mga bagay atang maraot kamo? Huli ta sa kapanuan kan puso nagtataram an nguso. 35 An marahay na tawo nagpapaluwas nin marahay hali sa natipon niyang marahay na mga bagay, mantang an maraot na tawo nagpapaluwas nin maraot hali sa natipon niyang maraot na mga bagay. 36 Sinasabi ko sa saindo na sa Aldaw nin Paghukom, maninimbag an mga tawo sa gabos na daing saysay na bagay na pigtataram ninda; 37 huli ta sa saimong mga tataramon ika ipapahayag na matanos, asin sa saimong mga tataramon ika huhusgaran na may sála.” 38 Dangan bilang simbag sa saiya, an nagkapira sa mga eskriba asin sa mga Fariseo nagsabi: “Paratukdo, gusto ming makahiling nin tanda hali sa saimo.” 39 Sinimbag niya sinda: “An henerasyon na maraot asin bakong maimbod sa Diyos* sigeng hanap nin tanda, alagad ta dai nin tanda na itatao sa henerasyon na iyan apuwera sa tanda ni Jonas na propeta. 40 Huli ta kun paanong si Jonas nasa tulak kan dakulaon na sira sa laog nin tulong aldaw asin tulong banggi, an Aki nin tawo mamumugtak man sa irarom nin daga sa laog nin tulong aldaw asin tulong banggi. 41 Pag-abot kan paghukom, an mga taga Nineve mabarangon kaiba kan henerasyon na ini asin kokondenaron ninda iyan, huli ta nagsurulsol sinda sa ihinulit ni Jonas. Alagad uya! sarong labi pa ki Jonas an yaon digdi. 42 Pag-abot kan paghukom, an reyna kan timog mabangon kaiba kan henerasyon na ini asin kokondenaron niya iyan, huli ta hali sa kapuro-puruhi kan daga, nagduman siya ki Solomon tanganing dangugon an kadunungan kaini. Alagad uya! sarong labi pa ki Solomon an yaon digdi. 43 “Pag an sarong maraot na espiritu minaluwas sa sarong tawo, minaagi iyan sa marang mga lugar sa paghanap nin pahingaluan asin dai nakakakua. 44 Dangan minasabi iyan, ‘Mabalik ako sa harong na linuwasan ko,’ asin pag-abot kaiyan, mahihiling kaiyan an harong na daing nakaistar alagad biyong malinig asin nasasamnuhan. 45 Dangan minahali iyan saka minaiba nin pitong iba pang espiritu na mas maraot kisa saiya, asin pagkatapos makalaog, minaistar sinda diyan; asin an huring kamugtakan kan tawong iyan nagigin mas grabe kisa kan inot. Arog man kaiyan an mangyayari sa maraot na henerasyon na ini.” 46 Miyentras na nagtataram pa siya sa mga tawo, an saiyang ina asin mga tugang na lalaki nakatindog sa luwas asin gusto siyang makaulay. 47 Kaya may nagsabi sa saiya: “Nakatindog sa luwas an saimong ina asin mga tugang, gusto kang makaulay.” 48 Bilang simbag sinabi niya sa nagtaram sa saiya: “Siisay an sakuyang ina, asin siisay an sakuyang mga tugang?” 49 Dangan iminustra niya an saiyang kamot sa namumugtakan kan saiyang mga disipulo asin sinabi niya: “Sinda an sakuyang ina asin mga tugang! 50 Huli ta an siisay man na naggigibo kan kabutan kan sakong Ama na nasa langit, siya an sakuyang tugang na lalaki asin tugang na babayi asin ina.”\n^ O “inuuyunan kan sakuyang kalag!”\n^ Sarong apod ki Satanas.\n^ O “sa panahon man na ini.” Hilingon an “Sistema nin mga bagay” sa Glosaryo.


Bicol!ano?: SONA ni P-Noy: May asahan kaya an Bicol?\nIni an enot na SONA ni President Noynoy Aquino na madadangog ta sa Lunes, Julio 26. Dacol an dapat atubangon. Kaipuhan ilatag an prioridad sa enot na taon, asin sa laog can anom na taong termino.\nAno an maasahan can Bicol qui P-Noy? Magigiromdoman na daculang capangganahan an itinao can mga Bicolano y Bicolana qui P-Noy can nacaaging eleccion.\nHabo cun mag-asa na sana kita. Alagad dae ko mapugulan an sadiri na mag-asa ta nagtutubod aco na an bagong administrascion na ini magtatao nin paglaom sa maray na futuro can nacion. Pagcatapos na lupigan asin abusohon can nacalihis na administracion an govierno nacional, aco caiba an millones na Bicolano y Bicolana naglalaom sa maray, malinig asin responsableng padalagan can bagong govierno nacional.\nEnot, mawot kong pacusogon ni P-Noy an publicong terciara educacion sa Bicol. Igwa nin nagcacapirang "state universities y colleges" sa region pero dae macacompetencia sa mga privadong universidad y colegio. Baco lang dagdagan an budget, cundi paorogon an "faculty development" asin facilidades. Educacion an major na dalan para macahawas sa pagtios asin maiheras an poder nin cadunungan. Nunca na mapaloco giraray sa mga poderosong asin daraculang tawo. Educacion an dapat itao sa tawo, orog na sa mga jovenes.\nPangaduwa, reforma sa agrario. An Bicol sarong agricultural na region. Dawa na ibinabalangibog na turismong lugar, an major na ikinabubuhay can mga Bicolano y Bicolano iyo na an pagtanom asin pag-oma. Haloy ng agrangay can mga paraoma an cadaehan nin sadiring dagang maooma. Haros bilog na buhay asin pirang generacion na nin paraoma an dae man lang nacatarok sa sadiring daga. Pirmi na lang nakikioma o nabubuhay sa aldawan na trabajo. Puede man mabago yan sa presenteng administracion.\nPangatolo, reforma sa administracion nin distribucion nin curiente. Puedeng repasohon an situacion can mga agenciang nagmamando can distribucion can curiente sa region. An major na objeto iyo na maibaba an tarifa nin curiente sa region asin maging efficiente an bulos nin curiente sa cada harong asin negocio.\nHuring hirit, manonongod na garo na tawan atencion an federalismo. An 1991 Local Government Code nadeficilan na itulod an totoong decentralizacion can paggogovierno. Caipuhan may pagbabago sa padalagan can govierno ngonian. Ta cun mayo, halat na lang kitang mga Bicolano y Bicolana na magcaigwa nin sadiring presidente. Ini dapat oroyunan ta.\nGiraray, dae kita mag-asa, pero ipa-abot ta ki P-Noy an pangangaipuhan ta asin pangangapudan ta sa totoong pagbabago.\nPosted by Menandro Abanes at 5:21 PM\nLabels: bicol, President Aquino, SONA


SA PAGRULUWASAN KAN KADAKOL na mga endorsement kan 'pambansang kamao' na si Manny Pacquiao, kadakol akong nagkakadarangog na reaksiyon kun tano subuot si Pacquiao an piniling endorser kan mga kapitalistang an natura kan produkto enot nang sulnupanon. Kadakol sa mga nagkokorokonyohan na mga paradalan sa telebisyon an napapangirit asin labi-labi an pagtuyaw sa mga komersyal kan boksingero. Sa mga kahobenan, punto an mga komersyal ni Pacquiao nin mga pag-arog-arog na may katuyuhan na magpangirit. Alagad sa karaskasan na paghiling, ano man nanggad an remalaso?\nSi Manny Pacquiao an sarong klasiko asin awtentikong ehemplo nin sarong indibidwal na uminulanto gikan sa pagtios pasiring sa pagiging multi-millionaire, sarong bagay na dai nanggad manenegaran nin siisay man na nagsusubaybay sa saiyang buhay. Huli kaini, natatada pa sa satong suru-suró an pagkangalas na nagtutulod sa pagkuwestiyon sa pagigin lehitimo ni Pacquiao para sa mga penomenon na arog kan komersyal sa telebisyon. Kaagid ini kan kaisipan na an maninigo sanang magin artista, anchor newscaster, product endorser o ano pa man na trabahong nangangaipo nin exposure sa atubangan kan kamera iyo idtong magayon, guwapo, maputi, maorag magtaram, maskulado, o ano pa man na superyor na karakter na kun susumahon garo ladawan nin pagigin bakong Filipino. Nakakapangirít ini huli ta an mga dayuhan logod labi-labi man an pagmawot na mahàbon an kolor kan satong kublit.\nSa kaso ni Pacquiao, nginingiritan ta an saiyang pagtaram. Ini-spoof na ini ni Pooh asin ginibong parte nin tagline sa billboard kan GMA 7-"I'm a Kapuso, you know"-mga gibong orog pang nagpalataw na garo baga lain o kakaiba an siring na mga bagay. Romdomon ta na sa mga komersyal kaidto igwa na katabang na Inday an pangaran asin Dudung an apod niya sa lalaking napupusuan. Kun siring, hinihiling kaini an pagkakaiba sa tataramon. Igwa akong honà na an may koneksiyon ini sa katotoohan na an sentro kan advertising sa Filipinas iyo an Manila kun sain an tataramon Tagalog asin bakong Bisaya. Siring man na nginingiritan ta si Pacquiao sa saiyang pagtaram huli ta kita mga Bikolano, mga tawong mahalnas an tataramon kun ponema asin ponetika an pag-uurulayan, asin huli man kaini, bakong matagas an satong pagtaram nin ibang lenggwahe.\nSa linggwistika, masuwerte kita huli ta kaya tang itaram an anuman na lenggwahe sa bilog na kinaban. (Bako daw ini sarong rason kun tano ta nakabalangibog sa bilog na kinaban an mga Filipino?) An mga korong Filipino na nakikilaban sa mga kompetisyon sa ibang nasyon pirming mga ganador asin labi-labing nginangalasan. Sarong factor kaini an satuyang dila. Kun an mga Tsino o Vietnamese piriripit an dila pag mina-Ingles, bako ta ining problema, ta kaya kan dila tang mag-Ingles, mag-Ingles na Pinoy na nagtataram Ingles, o mag-Ingles na garo Ingles na nagtataram Filipino. Sa totoo lang, kaya tang magtaram nin Hapón o Ruso, asin kaya ta man arogon an sarong Hapón na nagru-Ruso asin an Ruso na nagha-Hapón. Abang orag!\nIni an sarong bagay na pinasâ ni Pacquiao: sa totoo lang, orog niyang itinaas an dilang Bisaya na minataram nin ibang lenggwahe sa antas na ini maninigo man palan gamiton sa telebisyon. Pinara niya an Bisayang dilang ni Inday na pirmi na sanang nirerepresentar nin mga katabang asin mga para-aling na igwang ka-ilusyon na delivery boy na an ngaran Dudung. Kun hihilingon, tano ta dai ta nginingiritan an mga Afrikano, Tsino, Hapon (Siring ki Hiro Nakamura sa tv series na Heroes), Italyano, Pranses asin iba pang igwang lain na tanog an saindang pagtaram nin ibang lenggwahe arog kan Ingles? Sa cable tv, kun dadalanon an mga edverstisements sa mga channels kan mga nasyon na bakong Anglophones o kun sain bakong Ingles an nangongorog na tataramon, mayo man bagang problema kun may punto o may gira kan sadiring tataramon an pagtaram nin Ingles asin iba pang lenggwahe.\nAn penomenon ni Pacquaio asin kan dilang Bisaya sa telebisyon kan Filipinas, sa hiling ko minapahiling sana sa mga tataramon na "puwede palan." Puwede palan na matagas an pagtaram kan sarong minaluwas sa telebisyon. Puwede palan na an endorser kan sarong produkto igwang matagas an Ingles, o Ingles na an tanog tanog nin pagtaram kan mga ordinaryong mga tawo. Puwede palan na an pagtaram bakong pag-aróg-aróg sa pagtaram kan mga Amerikano asin Ingles na minahalnas sana an tataramon asin matindi an schwa.\nSa totoo man kaya, puwede man talaga.


Kaipuhan Sabon sa TinangisIgwang gabat na dara-dara an pangaran kan lugar-- Tinangis. Sa kadaklan, ‘baad karsel an minalaog tulos sa isip. Sarong destinasyon kun saen an mga ‘nagkasala’ naghahalat kan saindang sentensya, naghahalat kun ano pa an pwedeng itao kan buhay sa sainda. Sa sarong pagbisita sa nasabing lugar kaibahan an sakuyang mga estudyante sa Sociology, nahiling ko an magkapirang bagay na mawot kong ihiras—mga paghorop-horop na ‘baad iyo man an minadalagan sa isip kan kadaklan alagad dai gayong nabobonyagan sa panurat. Enot sa mga bagay iyo an pangaran kan lugar—Tinangis, kun pano an nasabing barangay nginaranan dahil yaon duman an kulungan, dai ko aram. Alagad makahulugan na an siring na lugar nginaran kan siring na minatukoy nin pag-tangis, nin paghibi na labi pa sa mga emosyon na pwedeng maglipwas sa satuyang puso. Igwa akong pag-alangan na darahon ko duman an sakuyang klase alagad sa hiling ko malahulugan na darahon ko an pag-adal sa luwas kan klasrum kun saen dai manenegaran na sa pormal na proseso nin pag-adal igwa man ining limitasyon asin pagkukulang. Minsan sa sakuya an pagbisita sa Tinangis nagtao man nin mga kaliwanagan asin panibagong paghiling sa pirang bagay. Itutuga ko na si pag-alangan ko na magduman, kawsa man kan sakuyang mga hona-hona asin pagkatakot bako sana para sa sadiri ko kundi man sa mga dadarahon kong estudyante. Nagdadalagan man sa isip ko an motibo kan pagduman na baka isipon kan sakuyang mga estudyante na ini saro sanang requirement na arog baga kan educational tour. Kun arog kaini an paghiling sa exposure na idto dai harayong isipon na an mga bibisitahon ming mga tawong nakakulong dai harayong ibaing sa mga artifacts o liktao na mahihiling sa museo asin mga eksibit. Natatakot ako na baad arog kaini an magluwas na impresyon asin mawalat na leksyon sa sainda. Makatakot na hilingon na an mga tawo duman garo inatado na sa saindang paghiling. Igwa nang kategorya. Minsan sa sistema kan kulungan iyo man ini, suhay an lalaki sa babaye dangan an mga hagbayon (pagduman mi igwang duwang aki na an kaso rebelyon dangan limang babaye na an kaso kan tolo, rebelyon man). Sa pagpaduman mi, sinabat kami nin mga mabubuot na gwardya, na inako tulos kami minsan dai ngani kaming pormal na komunikasyon sa sainda. Minaluwas na mas marahay pa ngani sindang mag-asikaso kisa sa mga sekyu ta sa malls asin eskwelahan na kun makakap garo ka pigduduhagi. Igwa man sindang mga priseonero na pig-aapod na mayors na garo iyo naman an katuwang kan mga gwardya sa pagpadalagan. Dai mo hohonaon na an mga tawong idto mga prisonero apwera na sana sa tattoo na mas mahiwas pa sa kublit. Inako kami asin dinara sa lugar kan mga prisonero na sa enot na paghirilingan, nakamati ako nin pag-alangan asin nahiling ko man ini sa mga estudyante ko. Alagad sinabihan ko sindang kaipuhan nindang makiolay asin labanan idtong takot na idto na maiintindihan man dawa siisay. Kaya minsan ako, kinaipuhan kong sunudon an sadiri ko. Sa hiling ko, igwang sadiring parong an kulungan siring na an ospital namamarong nin bulong. Igwang darang gabat an lanob asin malipot an mga bakal sa Tinangis. Sa pag-orolay mi, tulos-tulos man na nagbukas kan saindang mga osipon an mga prisonero. An iba piniling magmasid na sana sa samuya na garo baga kami man an nasa kulungan na mas mahiwas lang ngani sa sainda. Igwang mga pig-abot na surat an mga prisonero sa mga estudyante ko, nakiolay na ipadara sa nanunungdan. Siguro kapamilya. Nakaolay ko an sarong taga-Tinambac, incest an kaso. Si hapot ko pagkatapos na magpabisto asin aramon an saindang kamugtakan, parating “Napano?” asin bakong “Tano?” na sa hiling ko mas masakit na simbagon. Sa hapot na “napano” igwang pagsasalaysay kan nangyari na parating mina-antos sa linyang “dai ko man po ginibo, nasahutan lang ako.” Kun “tano” garo igwa na tulos nin murong nakatuldo sa prisonero na garo baga Tano mo ta nilugos? Tano ka ta naghabon? Tano mo ta ginadan? Hinapot ko man kun pirang taon na sinda sa laog. May haros duman na naggurang, may nasentensyahan na, may matolong taon na, may masarong bulan pa sana. Sa bagay na ini naiisip ko na marahay talagang an sarong kriminal nakabutas kisa an sarong inosenteng tawo an magsapo nin padusa sa laog. Hinapot ko man kun nawaran na sindang paglaom. Sabi kan saro: ‘ Sir, yan sana an dai kayang ikalabos.’ Pano tinatapos an oras sa siring na lugar iyo an saro sa pinaghorop-horopan ko kan mahiling kong garo atrasado an oras duman. An sigarilyo an garo relo ninda duman, pampalipas nin oras kun baga. May nagtitinda ngani sa laog, nagbakal si saro kong estudyante asin imbes na kuahon si sigarilyo, tinao niya na lamang sa mga prsionero na sa sakuya dakulang bagay na. Nagigiromdoman ko kami kaidto sa seminaryo, pagkatapos kan pamudtuhan garo bagong aldaw naman. Igwa man nagpapabakal nin mga handicrafts na igwang kamahalan. Nagbakal ako nin saro, sanggatos, picture frame. Makahulugan na an parating sinasabi kan mga prisonero kun nagtatangro nin handicraft: “ Sir, bakali naman ako, pambakal lang sabon.” Dai ko ini gayong pigriparo alagad kan igwa nang limang prisonero akong nakaolay, parating sabon an hinahagad, an kamawotan na sa sakuya ‘ baad minasimbolo kan kamawotan na linigan an sadiri, mahali an ati, mahali an digta kan pagkakasala asin an impresyon na mismo kan sosyodad. Sa pag-duman mi sa Tinangis nanuga kaming mabalik asin madara kun ano an nahiling ming pangangaipuhan kan mga prisonero. Sa sunod kong pagbisita, madara ako nin sabon. Asin sa hiling ko, minsan kami kan mga estudyante ko kaipuhan man na magsabon asin banlawan nin tultol an samuyang mga mata tanganing magkaigwa giraray nin panibagong paghiling sa mga tawo sa Tinangis.


Iniingatan ni Jehova an mga Naglalaom sa Saiya\nAn Torrengbantayan—Pag-aadalan na Edisyon | Hunyo 1, 2005\nBASAHON SA Albanian Aleman American Sign Language Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Finnish Ga Greenlandic Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Moore Norwegian Ossetian Papiamento (Curaçao) Persian Polish Portuguese Pranses Rarotongan Romanian Samoan Setswana Seychelles Creole Shona Silozi Slovak Slovenian Sranantongo Swahili Tagalog Tatar Thai Tsonga Turkish Ukrainian Urdu Vietnamese\n“An saimong mamomoton na kabootan asin an saimong kaimbodan sa katotoohan logod pirmeng mag-ingat sa sako.”—SALMO 40:11.\n1. Ano an hinagad ni Hadeng David ki Jehova, asin paano itinatao ngonyan an kahagadan na iyan?\nSI HADENG David kan suanoy na Israel “odok na naglaom ki Jehova” asin napahirong magsabi na ‘ikiniling ni Jehova sa saiya an saiyang talinga asin dinangog an saiyang paghagad nin tabang.’ (Salmo 40:1) Paorootro niang naheling mismo kun paano iningatan ni Jehova an mga namomoot sa Saiya. Kun siring, puedeng hagadon ni David na logod pirmeng ingatan sia ni Jehova. (Salmo 40:11) Ibinilang na kabale sa maimbod na mga lalaki asin babae na pinanugaan nin “mas marahay na pagkabuhay liwat,” si David segurado na ngonyan na yaon sa memorya ni Jehova bilang saro na maako kan balos na iyan. (Hebreo 11:32-35) Sa siring, biyo nang segurado an saiyang ngapit. An saiyang ngaran nakasurat sa “libro nin girumdoman” ni Jehova.—Malaquias 3:16.\n2. Paano kita tinatabangan kan Kasuratan na masabotan kun ano an kahulogan kan pagigin iniingatan ni Jehova?\n2 Minsan ngani an mga maimbod na nasambitan sa Hebreo kapitulo 11 nabuhay bago napadigdi sa daga si Jesu-Cristo, namuhay pa man giraray sinda kaoyon kan itinokdo ni Jesus kan sia magsabi: “An namomoot sa saiyang kalag minalaglag kaiyan, alagad an naoongis sa saiyang kalag sa kinaban na ini mag-iingat kaiyan para sa buhay na daing katapusan.” (Juan 12:25) Sa siring, an pagigin iniingatan ni Jehova dai nangangahulogan na dai kita maagi nin pagdusa o paglamag. Nangangahulogan nanggad iyan na an saro protektado sa espirituwal na paagi tangani na mapagdanay an marahay na kamugtakan sa atubangan nin Dios.\n3. Ano an ebidensia niato na iningatan ni Jehova si Cristo Jesus, asin ano an nagin resulta?\n3 Si Jesus mismo maringis na pinaglamag asin pinag-olog-olog, asin sa katapustapusi nagin mapanggana an saiyang mga kaiwal na ikapagadan sia sa makasusupog na marhay asin makologon na paagi. Pero, dai boot sabihon kaini na dai inotob nin Dios an saiyang panuga na ingatan an Mesiyas. (Isaias 42:1-6) An pagkabuhay liwat ni Jesus sa ikatolong aldaw pakalihis kan saiyang makasusupog na kagadanan nagpapatunay na dinangog ni Jehova an saiyang paghagad nin tabang—kun paanong dinangog ni Jehova si David. Bilang simbag, tinawan ni Jehova si Jesus kan kosog tanganing mapagdanay an integridad. (Mateo 26:39) Huling iningatan, nagkamit si Jesus nin inmortalidad sa kalangitan, asin minilyon na tawo na nagtutubod sa pantubos an nagkaigwa nin paglaom na mabuhay na daing katapusan.\n4. Anong garantiya an itinatao sa linahidan na mga Kristiano asin sa “ibang karnero”?\n4 Makakakompiar kita na andam man si Jehova asin kaya niang ingatan an saiyang mga lingkod ngonyan arog kan ginibo nia kaidtong kaaldawan ni David asin ni Jesus. (Santiago 1:17) An medyo dikit na sanang nawawalat na linahidan na mga tugang ni Jesus na yaon pa digdi sa daga makakasarig sa panuga ni Jehova: “Dai nalalapa asin daing digta patin dai napaparang mana [an] nakatagama sa kalangitan para sa saindo, na iniingatan kan kapangyarihan nin Dios paagi sa pagtubod para sa kaligtasan na andam na ipahayag sa huring panahon.” (1 Pedro 1:4, 5) An “ibang karnero,” na may daganon na paglaom, makakapagtiwala man sa Dios asin sa saiyang panuga paagi sa salmista: “O kamotan nindo si Jehova, kamo gabos na maimbod sa saiya. An mga maimbod iniingatan ni Jehova.”—Juan 10:16; Salmo 31:23.\nIniingatan sa Espirituwal na Paagi\n5, 6. (a) Paano iniingatan an banwaan nin Dios sa presenteng panahon? (b) May anong relasyon ki Jehova an mga linahidan, asin kumusta man an mga may daganon na paglaom?\n5 Sa presenteng panahon, naggibo si Jehova nin mga probisyon para sa pag-iingat sa saiyang banwaan sa espirituwal na paagi. Minsan ngani dai sinda linilipodan sa paglamag o sa mga problema asin trahedya na ordinaryo na sana sa buhay, maimbod niang itinatao sa sainda an tabang asin motibasyon na kaipuhan tanganing ingatan an saindang dayupot na relasyon sa saiya. An pundasyon na pinasikadan ninda kan relasyon na ini iyo an saindang pagtubod sa mamomoton na probisyon nin Dios na pantubos. An nagkapira sa maimbod na mga Kristianong ini linahidan kan espiritu nin Dios na magin kairibang namamahala ni Cristo sa langit. Ipinahayag sindang matanos bilang espirituwal na mga aki nin Dios, asin sa sainda aplikado an mga tataramon na ini: “Ilinigtas nia kita hale sa autoridad kan kadikloman asin ibinalyo kita sa kahadean kan Aki nin saiyang pagkamoot, na paagi sa saiya kita nabutasan huli sa pantubos, an kapatawadan kan satong mga kasalan.”—Colosas 1:13, 14.\n6 An minilyon na iba pang maimbod na Kristiano makakasierto na sinda makikinabang man sa probisyon nin Dios na pantubos. Mababasa niato: “An Aki nin tawo nagdigdi, bakong tanganing paglingkodan, kundi tanganing maglingkod asin itao an saiyang kalag na pantubos karibay kan dakol.” (Marcos 10:45) An mga Kristianong iyan naghahalat na makamtan sa itinalaan na panahon an “mamuraway na katalingkasan kan mga aki nin Dios.” (Roma 8:21) Mientras tanto, pinapahalagahan nindang marhay an saindang personal na pakikikatood sa Dios asin odok na nagmamaigot na pakosogon an relasyon na iyan.\n7. Paagi sa ano iniingatan ni Jehova ngonyan an espirituwal na kapakanan kan saiyang banwaan?\n7 An sarong paagi na iniingatan ni Jehova an espirituwal na kapakanan kan saiyang banwaan iyo an pagtao nin programa nin progresibong pagsasanay. Nagpapangyari ini sa sainda na magkaigwa nin paorog nang paorog na tamang kaaraman sa katotoohan. Nagtatao man si Jehova nin nagpapadagos na giya paagi sa saiyang Tataramon, saiyang organisasyon, asin saiyang banal na espiritu. Sa paggiya kan “maimbod asin mapagmansay na oripon,” an banwaan nin Dios sa bilog na kinaban nagigin siring sa sarong internasyonal na pamilya. Inaasikaso kan grupong oripon an espirituwal na mga pangangaipo asin kun kinakaipuhan pati an pisikal na mga pangangaipo kan pamilya nin mga lingkod ni Jehova—ano man an saindang nasyon o kamugtakan sa buhay.—Mateo 24:45.\n8. Anong pagkompiar an itinatao ni Jehova sa mga maimbod sa saiya, na naggagarantiya sa sainda nin ano?\n8 Kun paanong si Jesus dai linipodan ni Jehova sa pisikal na paagi laban sa mga pagsalakay kan saiyang mga kaiwal, dai man Nia linilipodan an mga Kristiano sa siring na paagi ngonyan. Alagad bako ining indikasyon nin pagkaanggot nin Dios. Dai nanggad! Imbes, idinodoon kaiyan an saiyang pagkompiar na makampi sinda sa saiya sa dakulang unibersal na isyu. (Job 1:8-12; Talinhaga 27:11) Nungkang babayaan ni Jehova an mga maimbod sa saiya, “huli ta si Jehova mamomoton sa hustisya, asin dai nia papabayaan an saiyang mga maimbod. Sagkod sa panahon na daing talaan sinda babantayan nanggad.”—Salmo 37:28.\nIniingatan kan Mamomoton na Kabootan Asin Kaimbodan sa Katotoohan\n9, 10. (a) Paano iniingatan kan kaimbodan ni Jehova sa katotoohan an saiyang banwaan? (b) Paano ipinapaheling kan Biblia na iniingatan ni Jehova an mga maimbod sa saiya paagi sa saiyang mamomoton na kabootan?\n9 Sa saiyang pamibi na nakasurat sa Salmo 40, hinagad ni David na ingatan sia kan mamomoton na kabootan asin kaimbodan ni Jehova sa katotoohan. An kaimbodan ni Jehova sa katotoohan asin an saiyang pagkamoot sa katanosan naghahagad na sabihon nia nin malinaw kun ano an saiyang mga pamantayan. An mga namumuhay sono sa mga pamantayan na ini naiingatan na marhay sa mga kapurisawan, takot, asin problema na naeeksperyensiahan kan mga nag-iignoro kaiyan. Halimbawa, maiingatan niato an satong sadiri asin an satong mga namomotan sa dakol na makamomondong marhay na problema kun lilikayan niato an pagdodroga asin pag-abuso sa inomon na de alkohol, pakikidorog minsan kiisay, asin madahas na pamumuhay. Asin maski an mga napaparayo sa dalan nin kaimbodan ni Jehova sa katotoohan—siring kan may mga beses na ginibo ni David—igwa nin asegurasyon na an Dios “taguan” pa man giraray para sa nagsosolsol na mga paragibo nin maraot. Sinda magayagayang makakakurahaw: “Iingatan mo ako sa kasakitan mismo.” (Salmo 32:7) Kanigoan na kapahayagan kan mamomoton na kabootan nin Dios!\n10 An saro pang halimbawa kan mamomoton na kabootan nin Dios iyo na pinapatanidan nin Dios an saiyang mga lingkod na magdanay na siblag sa maraot na kinaban, na madali na niang laglagon. Mababasa niato: “Dai kamo mamoot sa kinaban o sa mga bagay kan kinaban. Kun an siisay man namomoot sa kinaban, an pagkamoot kan Ama mayo sa saiya; huli ta an gabos na nasa kinaban—an mawot kan laman asin an mawot kan mga mata asin an pagpaabaw-abaw kan kaya sa buhay—bakong gikan sa Ama, kundi gikan sa kinaban.” Paagi sa paghimate sa patanid na ini asin paghiro kaoyon kaiyan, literal na maiingatan niato an satong buhay sa bilog na panahon na daing sagkod, huli ta an teksto nagpapadagos: “Apuera kaini, an kinaban maagi sana asin siring man an mawot kaiyan, alagad an naggigibo kan kabotan nin Dios magdadanay sagkod lamang.”—1 Juan 2:15-17.\nIniingatan kan Kakayahan sa Pag-iisip, Pakamansay, Asin Kadonongan\n11, 12. Ipaliwanag kun paano kita iniingatan kan kakayahan nin pag-iisip, pakamansay, asin kadonongan.\n11 Para sa mga naglalaom na makamtan an pag-oyon nin Dios, an aki ni David na si Salomon pinasabngan na sumurat: “An mismong kakayahan sa pag-iisip magbabantay sa saimo, an pakamansay mismo mag-iingat sa saimo.” Nagsadol man sia: “Magkua ka nin kadonongan . . . Dai mo iyan pagbayaan, asin aatamanon ka kaiyan. Mamotan mo iyan, asin iingatan ka kaiyan.”—Talinhaga 2:11; 4:5, 6.\n12 Naggagamit kita nin kakayahan sa pag-iisip kun hinohorophorop niato an satong nanonodan sa Tataramon nin Dios. An paggibo kaiyan nagpapangyari sa sato na magkaigwa nin orog na pakamansay tanganing makagibo kita nin tamang mga prioridad. Mahalagang marhay ini, huling aram niato gabos—posibleng paagi sa personal na eksperyensia—na minalataw an mga problema kun an mga tawo naggigibo nin bakong madonong na mga prioridad, tinutuyo man o dai. An ilinalaag kan kinaban ni Satanas sa atubangan niato bilang mga pasohan iyo an materyal na mga kayamanan, pagkaprominente, asin kapangyarihan, mantang an idinodoon ni Jehova iyo an mas mahalagang espirituwal na mga pamantayan. An pagtao nin prioridad sa materyal na kayamanan, pagkaprominente, asin kapangyarihan imbes na sa espirituwal na mga pamantayan puedeng magin dahelan nin pagkasuruhay nin mga pamilya, pagkaraot nin mga pagkakatood, asin pagkawara nin espirituwal na mga pasohan. Bilang resulta, an solamenteng aanihon nin saro iyo an mamondong katunayan na ipinaparisa kan mga tataramon ni Jesus: “Ano an kapakinabangan para sa sarong tawo na makamtan an bilog na kinaban asin mawara an saiyang kalag?” (Marcos 8:36) An kadonongan nagsasabi na himateon niato an hatol ni Jesus: “Kun siring, padagos na hanapon nguna an kahadean asin an saiyang katanosan, asin ini gabos na ibang bagay idadagdag na sana sa saindo.”—Mateo 6:33.\nAn Peligro nin Pagigin Sadiri Sana an Iniintindi\n13, 14. Ano an boot sabihon nin pagigin sadiri sana an iniintindi, asin taano ta bakong madonong na magin siring kaiyan?\n13 Natural na sa mga tawo na magin interesado sa sadiri. Minsan siring, kun an personal na mga kamawotan asin intereses an nagigin pangenot sa buhay, mga problema an ibinubunga. Kun siring, tanganing maingatan an satong pakikikatood sa saiya, tinotokdoan kita ni Jehova na likayan na magin sadiri sana an iniintindi. An terminong ini nangangahulogan nin “pag-isip sana kan sadiring mga kamawotan, pangangaipo, o intereses nin saro.” Bako daw na eksaktong arog kaiyan an dakol na tawo ngonyan? Makahulogan nanggad, ihinuhula kan Biblia na “sa huring mga aldaw” kan maraot na sistema ni Satanas, “an mga tawo magigin mga mamomoton sa sainda man sana,” o magigin sadiri sana an iniintindi.—2 Timoteo 3:1, 2.\n14 Nasasabotan kan mga Kristiano an kadonongan nin pagsunod sa pagboot kan Biblia na magpaheling nin interes sa iba, na kamotan sinda siring sa pagkamoot nin saro sa saiya man sana. (Lucas 10:27; Filipos 2:4) Tibaad impraktikal ini sa pagheling kan kadaklan na tawo, pero mahalagang marhay ini tanganing magin mapanggana an satong relasyon bilang mag-agom, magin maogma an relasyon sa pamilya, asin magin nakakakontento an pagkakatood. Sa siring, dapat na nungkang togotan nin sarong tunay na lingkod ni Jehova an natural na interes sa sadiri na mangibabaw sa saiyang buhay kaya ipinupuera na an mas importanteng intereses. An pinakamahalaga, nangangahulogan ini kan intereses ni Jehova, an Dios na saiyang sinasamba.\n15, 16. (a) Puedeng magbunga nin ano an pagigin sadiri sana an iniintindi, siring kan ipinaheling sa halimbawa niisay? (b) An totoo, ano an ginigibo nin saro kun sia marikas sa paghokom sa iba?\n15 An pagigin sadiri sana an iniintindi puedeng magbunga nin pagpapakangmatanos nin saro, na puede man na magpangyari sa saro na magin hayakpit an isip, pangahas. An Biblia angay na nagsasabi: “Dai ka nin sarahotan, O tawo, siisay ka man, kun ika naghohokom; huli ta sa bagay na ika naghohokom sa iba, kinokondenar mo an saimong sadiri, huli ta ika na naghohokom naggigibo nin siring man sana.” (Roma 2:1; 14:4, 10) An mga namomoon sa relihion kan kaaldawan ni Jesus nagin kombensidong marhay na sinda matanos kaya nagsaboot sinda na kualipikado sindang kondenaron si Jesus asin an saiyang mga parasunod. Sa paggibo kaiyan, ginibo nindang hokom an saindang sadiri. Huling buta sa saindang sadiring mga pagkukulang, an totoo an sadiri man sana ninda an kinondenar ninda.\n16 Tinogotan ni Judas, an parasunod ni Jesus na nagpasaloib sa saiya, na sia magin sarong tawo na naghohokom sa iba. Sa pangyayari sa Betania kan si Jesus lahidan nin ungguento ni Maria, na tugang ni Lazaro, makosog na nagkontra si Judas. Itinaram nia an saiyang grabeng kaanggotan paagi sa pagtao nin argumento: “Tadaw ta dai ipinabakal an ungguentong ini nin tolong gatos na denario asin itinao sa mga tawong dukha?” Alagad an pagkasaysay padagos na nagpapaliwanag: “Pero, ini isinabi nia, bakong huli ta nagmamakolog sia sa mga dukha, kundi huli ta sia parahabon asin yaon sa saiya an kahon nin kuarta patin kinukua nia an kuarta na ilinalaog dian.” (Juan 12:1-6) Nungka kitang magin arog ki Judas o kan mga namomoon sa relihion, na marikas sa paghokom sa iba, alagad ta sadiri man sana an kinokondenar ninda.\n17. Iilustrar an peligro na katambay nin pagigin mapagpasikat sa sadiri o sa sobrang kompiansa sa sadiri.\n17 Makamomondo, an nagkapirang enot na Kristiano, baga man bako sindang mga parahabon arog ni Judas, talagang nagin biktima nin kapalangkawan, na nagin mapagpasikat sa sadiri. Dapit sa sainda, si Santiago nagsurat: “Kamo nag-oorgolyo sa saindong nagpapasikat sa sadiring mga pananagsag.” Dangan idinagdag nia: “An gabos na siring na pag-oorgolyo maraot.” (Santiago 4:16) An paghahambog kan mga nagibo niato o kan satong mga pribilehio sa paglilingkod ki Jehova minasudya sa katuyohan kaiyan. (Talinhaga 14:16) Natatandaan niato an nangyari ki apostol Pedro, na nanagsag huli sa sobrang kompiansa sa sadiri: “Minsan an gabos na iba pa magkasiringkog mapadapit sa saimo, nungka akong masisingkog! . . . Maski pa kun ako kaipuhan na magadan sa kaibanan mo, dai ko nanggad ika papaindahan.” An totoo, mayo kita nin dapat na ipaghambog sa satong sadiri. Nagkaigwa kita kan gabos na yaon sa sato huli sana sa mamomoton na kabootan ni Jehova. An paggirumdom kaini matabang sa sato na dai magin mapagpasikat sa sadiri.—Mateo 26:33-35, 69-75.\n18. Ano an saboot ni Jehova dapit sa kapalangkawan?\n18 “An kapalangkawan naeenot sa kapahamakan, asin an espiritu nin kapaabaw-abawan naeenot sa pagkapukan,” an sabi sa sato. Taano? Si Jehova minasimbag: “An pagpamuraway sa sadiri asin kapalangkawan . . . sakuyang ikinaongis.” (Talinhaga 8:13; 16:18) Bakong makangangalas na grabe an pagkaanggot ni Jehova sa “kaabhawan kan puso kan hade kan Asiria asin huli sa pagpaimportante kan pagkaharohalangkawon kan saiyang mga mata”! (Isaias 10:12) Kinastigo sia ni Jehova. Dai na mahahaloy, kakastigohon man an enterong kinaban ni Satanas, kabale an mapalangkaw asin mapagpaimportanteng mga namomoon kaiyan, naheheling asin dai naheheling. Logod na nungka niatong pag-arogon an katagasan nin payo kan mga kaiwal ni Jehova!\n19. Sa anong paagi nag-oorgolyo alagad ta mapakumbaba an banwaan nin Dios?\n19 An tunay na mga Kristiano igwa nanggad nin dahelan na ipag-orgolyo an saindang pagigin mga lingkod ni Jehova. (Jeremias 9:24) Kadungan kaiyan, igwa nanggad sinda nin dahelan na magdanay na mapakumbaba. Taano? Huli ta “an gabos nagkasala asin nagkulang sa kamurawayan nin Dios.” (Roma 3:23) Kaya tanganing maingatan an satong katongdan bilang mga lingkod ni Jehova, dapat na magkaigwa kita kan aktitud ni apostol Pablo, na nagsabi na “si Cristo Jesus napadigdi sa kinaban tanganing magligtas nin mga parakasala,” dangan idinagdag nia: “Sa sainda ako an nangongorog.”—1 Timoteo 1:15.\n20. Paano iniingatan ni Jehova an saiyang banwaan ngonyan, asin paano nia sinda iingatan sa ngapit?\n20 Huling may kaogmahan na ipinapagilid kan banwaan ni Jehova an saindang personal na intereses tanganing ipaorog an intereses nin Dios, makakasierto kita na padagos sindang iingatan ni Jehova sa espirituwal na paagi. Makakasierto man kita na kun dumatong na an dakulang kahorasaan, iingatan ni Jehova an saiyang banwaan bako sanang sa espirituwal kundi pati sa pisikal na paagi. Paglaog sa bagong kinaban nin Dios, makakakurahaw sinda: “Uya! Ini an satong Dios. Kita naglalaom sa saiya, asin ililigtas nia kita. Ini si Jehova. Kita naglalaom sa saiya. Maggayagaya asin mag-orogma kita sa pagliligtas nia.”—Isaias 25:9.\n• Paano iningatan si Hadeng David asin si Jesu-Cristo?\n• Paano iniingatan ngonyan an banwaan ni Jehova?\n• Taano ta maninigo niatong likayan an labi-labing pagpaimportante sa sadiri?\n• Taano ta makakapag-orgolyo kita alagad ta mapakumbaba?\n[Mga Ritrato sa pahina 9]\nPaano iningatan ni Jehova si David asin si Jesus?\n[Mga Ritrato sa pahina 10, 11]\nSa anong mga paagi iniingatan sa espirituwal an banwaan nin Dios ngonyan?\n[Mga Ritrato sa pahina 12]\nMinsan ngani ipinag-oorgolyo niato an paglilingkod ki Jehova, dapat na pirme kitang magdanay na mapakumbaba\nI-share I-share Iniingatan ni Jehova an mga Naglalaom sa Saiya\nAno Na an Nangyari sa Pankinaban na Pagkasararo?\nPasaen Na an Kinaban?\nAn Onestong mga Tawo Nagtataong Kaomawan ki Jehova\nIlinigtas, Bakong Huli sa mga Gibo Sana, Kundi Huli sa Dai Na Kutana Maninigong Kabootan\nKun Lumataw an Dai Pagkakaoyon nin Mag-agom\nAn “Buhay Ngonyan”—Ikinakaogma Iyan nin Lubos!\nDai Mag-ontok sa Paggibo nin Karahayan\nText Mga opsiyon sa pag-download AN TORRENGBANTAYAN—PAG-AADALAN NA EDISYON Hunyo 1, 2005\nI-share I-share AN TORRENGBANTAYAN—PAG-AADALAN NA EDISYON Hunyo 1, 2005\nHunyo 1, 2005\nAN TORRENGBANTAYAN—PAG-AADALAN NA EDISYON Hunyo 1, 2005


Suspechado na nagbadil gadan sa jefe kan CSU, negatibo sa paraffin test\nNag-negatibo sa paraffin test kan laboratoryo kan Philippine National Police (PNP) an nadakop na suspechado na nagbadil gadan ki Jose Francisco ‘’Jojo’’ Musa, jefe kan Civil Security Unit (CSU) kan Capitolio Provincial kan Camarines Sur.\nIni an kinumfirmar ni City Director Police Col. Felix Servita Jr. kan Naga City Police Office (NCPO) alagad bakong kaulangan nganing ipadagos an casong murder na pigsangat sa suspechadong si retiradong opisyal kan Philippine Army asin dating opisyal kan CSU na si Elmer Nelmida y Tolentino, 58 años.\nSinabi kan NCPO na dawa negatibo sa paraffin test an suspechado igwang testigos na nagtutukdo na siya an naheling asin nagdulag matapos badilon an biktima sa saiyang residencia.\nConsideradong sarado na an caso, sabi pa ni Servita.\nSi Nelmida, nadakop kan pinagsarong fuersa kan NCPO asin Pili Municipal Police Station sa saiyang residencia sa Brgy. Caroyroyan, Pili, Camarines Sur mga alas 3:00 nin aga kan Septiembre 27 alagad nagpapahimotik sa akusasyon sa saiya kan mga awtoridad.\nSiya dating katrabajo sa CSU ni Musa, nagpahayag sa media na igwa siyang hinanakit sa biktima kasunod kan pagpatanggal sa saiya sa trabajo asin pigdamay pa an saiyang esposa asin manugang na dai man dapat ginibo.\nAlagad saiyang piglinaw na bako man dahilan nganing saiyang badilon gadan si Musa huli ta bako man maninigo an arog kaining krimen sa rason sana na igwa siyang kulog nin boot sa biktima.\nSi Musa, dating Provincial Warden kan Tinangis Penal Farm na pinapadalagan kan Capitolio Provincial kan Camarines Sur.\nAn biktima binadil alas 6:30 nin banggui kan Septiembre 26 sa atubangan kan saiyang residencia sa Block 23, lot 16, Deca Homes Grandvale 1, barangay San Felipe, Ciudad nin Naga.\nSiya may tamang tolong bala sa saiyang hawak kan calibre 45 na pigdalagan sa Mother Seton Hospital alagad mga alas 8:00 nin banggui binawian man sana nin buhay.


Ano an sinasabi kan Biblia manongod sa Trinidad?\nHapot: Ano an sinasabi kan Biblia manongod sa Trinidad?\nSimbag: An pinakamasakit na bagay manongod sa Kristyanong konsepto kan Trinidad iyo na mayong kompletong paliwanag para kan bagay na ini. An Trinidad sarong konsepto na imposibleng kompletong maintindihan, dangan maipaliwanag nin tawo. An Dios iba sa satuyang tawo. An Dios orog kadunong sa gabos kaya dai kita maghuna na kaya ta siyang kompletong intindihon. An Biblia nagtotokdo na Dios an Ama, na Dios si Hesus, asin Dios an Espiritu Santo. Nagtotokdo man an Biblia na igwa sana nin sarong Dios. Dawa ngani igwang mga bagay na kaya tang intindihon manongod sa relasyon kan magkakaibang Persona kan Dios, alagad, dai iyan kayang kompletong intindihon kan isip nin tawo. Dai man ini nangangahulugan na an Tolong Persona kan Dios bakong totoo asin ini bakong base sa katokdoan kan Biblia.\nAn Trinidad sarong Dios na nageeksister sa tolong Persona. Tandaan ta na dai ini nagtotokdo nin tolong Dios. Ilaag ta sa satuyang kaisipan na pag nagadal kita kan konseptong ini, an tataramon na “Trinidad” dai ta makukua o mababasa sa Biblia. Ini sarong tataramon na ginamit sa pagbalo na ipahiling an tolong Persona kan Dios – puro-parehong nageeksister, puro-parehong daeng kasakodan na Persona kan Dios. An mahalaga iyo na an konseptong ipinipresentar kan tataramon na “Trinidad” yaon asin itinotokdo kan Biblia. An mga minasonod iyo an sinasabi asin itinotokdo kan Biblia manongod sa Trinidad:\n1)\tIgwa sanang Sarong Dios (Deuteronomio 6:4; 1 Corinto 8:4; Galacia 3:20; 1 Timoteo 2:5).\n2)\tAn Trinidad konsistido nin tolong Persona (Genesis 1:1, 26; 3:22; 11:7; Isaias 6:8, 48:16, 61:1; Mateo 3:16-17; 28:19; 2 Corinto 13:14). Sa Genesis 1:1, ginamit an Hebreong pandakolan na tataramon na Elohim. Sa Genesis 1:26, 3:22, 11:7 asin Isaias 6:8, an pandakolan na terminong “satuya” ginamit. An Hebreong tataramon na Elohim asin terminong “satuya” parehong pandakolan na tataramon, panduwahan na tawo o pataas an sinasambit sa tataramon na Hebreo. Ipinapahiling digdi an aspeto kan tolong Persona kan Dios. An Hebreong tataramon para sa Dios, Elohim, siguradong nagpapahiling kan Trinidad.\nSa Isaias 48:16 asin 61:1, an Dios Aki nagtataram manongod sa Dios Ama asin Dios Espiritu Santo. Ikumparar an Isaias 61:1 sa Lucas 4:14-19 tanganing mahiling na an Dios Aki an nagtataram. Ipinapahiling sa Mateo 3:16-17 an pagbunyag ki Hesus. Mahihiling sa tekstong ini na an Dios Espiritu Santo nagbaba sa Dios Aki asin an Dios Ama nagpoproklamar kan saiyang pagkamoot asin kan saiyang kaogmahan sa Dios Aki.\n3)\tAn tolong Persona kan Dios na iyong nagbibilog kan Trinidad binibistong iba sa lambang saro sa nagkapirang parte kan Biblia. Sa Lumang Tipan, an “JEHOVA” iba sa “Jehova” (Genesis 19:24; Hosea 1:4). Si JEHOVA igwang Aki (Mga Salmo 2:7, 12; Mga Talinhaga 30:2-4). Iba an Espiritu sa “JEHOVA” (Mga Bilang 27:18) asin sa “Dios” (Mga Salmo 51:10-12). Iba an Dios Aki sa Dios Ama (Mga Salmo 45:6-7; Hebreo 1:8-9). Sa Bagong Tipan, May sinasabi si Hesus sa Dios Ama manongod sa ipapadarang Pararanga, An Espiritu Santo (Juan 14:16-17). Ini nagpapahiling na dai kinokonsidera ni Hesus an saiyang sadiri bilang iyo an Ama o an Espiritu Santo. Ikonsidera ta pa an dakol pang parte sa Evanghelyo kun sain si Hesus nakikiolay sa Dios Ama. Kaolay niya an saiyang sadiri? Dai. Igwa siyang ibang kaolay – ibang Persona kan Trinidad – an Ama.\n4)\tDios an lambang miembro kan Trinidad. Dios an Ama (Juan 6:27; Roma 1:7; 1 Peter 1:2). Dios an Aki (Juan 1:1, 14; Roma 9:5; Colosas 2:9; Hebreo 1:8; Juan 5:20). Dios an Espiritu Santo (Mga Gibo 5:3-4; 1 Corinto 3:16).\n5)\tPagpapasakop sa lambang miembro kan Trinidad. An Biblia nagpapahiling na an Espiritu Santo nagpapasakop sa Ama asin sa Aki, asin an Aki nagpapasakop sa Ama. Ini an relasyon ninda asin dai ini nag ninigar kan saindang pagka Dios. Ini sarong bagay na dai kayang intindihon kan satuyang mga kaisipan. Manongod sa Aki, hilingon an Lucas 22:42, Juan 5:36, Juan 20:21, asin 1 Juan 4:14. Manongod man sa Espiritu Santo, hilingon an Juan 14:16, 14:26, 15:26, 16:7, asin lalao na an Juan 16:13-14.\n6)\tAn kada miembro kan Trinidad igwa nin kanya-kanyang gibo. An Ama an pinaghahalian asin kawsa kan bilog na kinaban (1 Corinto 8:6; Kapahayagan 4:11); banal na kapahayagan (Kapahayagan 1:1) kaligtasan ( Juan 3:16-17); asin mga ginibo ni Hesus kan siya nagpakang-tawo (Juan 5:17, 14:10). An Dios Ama an nag kawsa kan gabos na ini.\nAn Dios aki iyo an representante kan Ama sa pagibo niya kan saiyang trabaho: paglalang asin pagmantener kan kinaban (1 Corinto 8:6; Juan 1:3; Colosas 1:16-17); banal na kapahayagan (Juan 1:1, 1612-15; Mateo 11:27; Kapahayagan 1:1); asin kaligtasan (2 Corinto 5:19; Mateo 1:21; Juan 4:42). Gabos na ini ginigibo kan Ama sa paagi kan Aki, bilang saiyang representante.\nAn Espiritu Santo iyo an paagi kan Ama sa pagibo niya kan saiyang trabaho: paglalang asin pagmantener kan kinaban (Genesis 1:2; Job 26:13; Mga Salmo 104:30); banal na kapahayagan (Juan 16:12-15; Efeso 3:5; 2 Pedro 1:21); kaligtasan (John 3:6; Tito 3:5; 1 Pedro 1:2); asin an mga trabaho ni Hesus (Isaias 61:1; Acts 10:38). Gabos na ini ginigibo kan Ama sa paagi kan kapangyarihan kan Espiritu Santo.\nAn Ama, Aki, asin Espiritu Santo bakong parte kan Dios, lambang saro sa sainda Dios. An doctrina kan Trinidad nagin isyu na sa bilog na historya kan Kristyanong simbahan. Dawa na ngani an pinaka pundasyon na aspeto kan Trinidad malinaw na presente sa Tataramon kan Dios, dakul sa mga sadit na isyu an dai klarado. Dios an Ama, Dios an Aki, asin Dios an Espiritu Santo – alagad igwa sana nin sarong Dios. Iyo iyan an biblikal na katokdoan kan Trinidad. Maliban kaiyan, an ibang mga isyu na dai klarado dai na dapat na pag para debatehan. Imbes na mag para debate kan bagay na dai ta kayang kompletong intindihon, iyo tang tubodon an katotoohan na an Dios kadakula asin totoong pagkalangkaw kan naturalesa. “O an kahararoman kan mga kayamanan nin kadonongan asin nin pakaaram nin Dios! Dai nanggad marororop an saiyang mga paghokom , asin dai nanggad masososog an saiyang mga paagi! Huli ta siisay an nakatalastas kan kaisipan nin Kagurangnan? O siisay an nagin saiyang tagahatol?” (Roma 11:33-34).


HIV case naglangkaw 150%\nSarong opisyal kan Naga City Health Office nagkumfirmar na padagos naglalangkaw an caso kan Human Immunodeficiency Virus (HIV) sa Bicol, nanga-ngapudan na sa envueltong sektor dai mag-alangan isumiter an saindang sadiri sa regular na HIV tests.\nSa entrevista ki Grace Guevara, Medical Technologist kan lokal na gobierno kan Ciudad nin Naga naglangkaw nin 150 por ciento an caso base sa datus puon kan Enero hasta Agosto ngunian na taon kumpara sa kaparejong peryodo kan 2020 na igwa sanang 19 caso alagad ngunian na taon igwa nang 31.\nAn mga nag-positivo sa HIV dapat amay nang magpa-test sa Naga HIV Testing Center nganing mabulong asin dai na mag-progreso an caso pasiring sa Acute Immune Deficiency Syndrome (AIDS), sabi pa ni Guevara.\nAn pandemya haros aroaldaw naglalangkaw an caso alagad sinasabayan pa kan HIV sa ciudad.\nAn HIV dai maaaraman tolos kun positivo na sinda alagad nganing maseguro an saindang salud magpa-test para maseguro na salbado sinda sa virus na nakukua sa pakikipag-sex sa lalaki-sa-lalaki.\nSa record kan 2020, napag-araman na nagkaigwa nin 40 individuals alagad an na-testing na positivo sa kaparejong caso. Alagad an mga pasyente bako lang nag-eestar sa Naga bilang centro de negosyo alagad iyan mga referral hale sa mga LGUs.\nAn transmission nangyayari huli sa kawaran nin proteksyon sa pakikipag-sex lalo na sa ‘‘lalaki-sa-lalaki’’.\nSi nakikipag-sex nin nagkapera nang veces dawa kiisay dapat magsumiter na kan saindang sadiri sa HIV tests. (dpa)


Juan 1 | Bibliya Online | New World Translation\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Australian Sign Language Austrian Sign Language Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Bengali Bicol Bislama Brazilian Sign Language British Sign Language Bulgarian Cambodian Catalan Cebuano Changana (Mozambique) Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Cuban Sign Language Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik English Español Estonian Ewe Fijian Filipino Sign Language Finnish Ga Georgian German Sign Language Greek Sign Language Griego Guarani Guatemalan Sign Language Gujarati Gun Haitian Creole Hapon Hebreo Hiligaynon Hindi Hiri Motu Honduras Sign Language Hungarian Hungarian Sign Language Icelandic Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Sign Language Italiano Jamaican Sign Language Japanese Sign Language Javanese Kabiye Kannada Karen (S'gaw) Kazakh Kenyan Sign Language Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Sign Language Koreano Krio Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Sign Language Malagasy Malay Malayalam Malaysian Sign Language Maltese Marathi Marshallese Maya Mexican Sign Language Moore Mozambican Sign Language Myanmar Ndebele Ndebele (Zimbabwe) Nepali New Zealand Sign Language Nias Nicaraguan Sign Language Nigerian Sign Language Norwegian Nyaneka Nzema Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Ponapean Portuguese Portuguese (Portugal) Portuguese Sign Language Pranses Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Russian Sign Language Salvadoran Sign Language Samoan Sango Sateré-Mawé Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovak Sign Language Slovenian Slovenian Sign Language Solomon Islands Pidgin South African Sign Language Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tiv Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zapotec (Isthmus) Zimbabwe Sign Language Zulu\nAn Tataramon nagin laman (1-18)\nAn patotoo na itinao ni Juan Bautista (19-28)\nSi Jesus, an Kordero nin Diyos (29-34)\nInot na mga disipulo ni Jesus (35-42)\nSi Felipe asin Natanael (43-51)\n1 Sa kapinunan iyo an Tataramon, asin an Tataramon kaibanan nin Diyos, asin an Tataramon sarong diyos.* 2 Kaibanan na siya nin Diyos sa kapinunan. 3 An gabos na bagay nag-eksister paagi sa saiya, asin mayo ni sarong bagay na nag-eksister na bakong paagi sa saiya. 4 Paagi sa saiya nagkaigwa nin buhay, asin an buhay iyo an ilaw nin mga tawo. 5 Asin an ilaw nagliliwanag sa kadikluman, alagad dai iyan nadadaog kan kadikluman. 6 Igwa nin sarong tawo na isinugo bilang representante nin Diyos; Juan an pangaran niya. 7 An tawong ini nagdatong bilang sarong saksi, para magpatotoo manungod sa ilaw, tanganing paagi sa saiya magtubod an gabos na klase nin tawo. 8 Bako siya an ilaw na iyan, alagad siya an magpapatotoo manungod sa ilaw na iyan. 9 An tunay na ilaw na nagtatao nin liwanag sa gabos na klase nin tawo madali nang dumatong sa kinaban. 10 Yaon na siya sa kinaban, asin an kinaban naglataw paagi sa saiya, alagad dai siya namidbid kan kinaban. 11 Nag-abot siya sa sadiri niyang lugar, pero dai siya inako kan saiyang mga kahimanwa. 12 Minsan siring, para sa gabos na nag-ako sa saiya, tinawan niya sinda nin deretso na magin mga aki nin Diyos, huli ta may pagtubod sinda sa saiyang ngaran. 13 Asin namundag sinda, bakong paagi sa dugo o sa kagustuhan nin laman o sa kabutan nin tawo, kundi paagi sa kabutan nin Diyos. 14 Kaya an Tataramon nagin laman saka nag-irok sa kaibanan niyato, asin nahiling ta an kamurawayan niya, kamurawayan na siring kan sa bugtong na aki nin sarong ama; asin pano siya nin biyaya nin Diyos* asin katotoohan. 15 (Si Juan nagpatotoo manungod sa saiya, iyo, nagkurahaw siya: “Iyo ini idtong mapadapit sa saiya sinabi ko, ‘An saro na maabot kasunod ko nainot na sa sako, huli ta buhay na siya bago pa ako nabuhay.’”) 16 Dahil pano siya nin daing kapantay na kabuutan, gabos kita padagos na nag-aako kaiyan hali sa saiya. 17 Huling an Katugunan itinao paagi ki Moises, an daing kapantay na kabuutan asin an katotoohan nahayag paagi ki Jesu-Cristo. 18 Mayo nin tawong nakahiling sa Diyos kasuarin man; an bugtong na diyos na nasa kataid* kan Ama iyo an nagpaliwanag manungod sa Saiya. 19 Ini an patotoo na itinao ni Juan kan magsugo an mga Judio nin mga saserdote asin mga Levita hali sa Jerusalem tanganing haputon siya: “Siisay ka?” 20 Prangka siyang nagsimbag, asin inadmitir niya, na sinasabi: “Bako ako an Cristo.” 21 Asin hinapot ninda siya: “Siisay ka palan? Si Elias?” Nagsimbag siya: “Bako ako.” “Ika an Propeta?” Nagsimbag siya: “Bako!” 22 Kaya sinabi ninda sa saiya: “Siisay ka? Sabihon mo sa samuya tanganing may ikasimbag kami sa mga nagsugo sa samo. Anong masasabi mo manungod sa sadiri mo?” 23 Sinabi niya: “Boses ako nin saro na nagkukurahaw sa kaawagan,* ‘Pakarhayon nindo an dalan ni Jehova,’* siring kan sinabi ni Isaias na propeta.” 24 An mga naghaharapot na ini isinugo kan mga Fariseo.* 25 Kaya hinapot ninda siya asin sinabi sa saiya: “Kun siring, taano ta nagbabawtismo ka kun bako ka man an Cristo o si Elias o an Propeta?” 26 Sinimbag sinda ni Juan: “Nagbabawtismo ako sa tubig. Igwa diyan sa tahaw nindo nin saro na dai nindo namimidbid, 27 na iyo an maabot kasunod ko, asin dai ako angay na maghubad kan sintas kan saiyang sandalyas.” 28 An mga bagay na ini nangyari sa Betania sa ibong kan Jordan, kun sain nagbabawtismo si Juan. 29 Kan sunod na aldaw nahiling niya si Jesus na parani sa saiya, asin sinabi niya: “Hilinga, an Kordero nin Diyos na naghahali kan kasalan kan kinaban! 30 Ini an saro na manungod sa saiya sinabi ko: ‘Igwang tawo na maabot kasunod ko na nainot na sa sako, huli ta buhay na siya bago pa ako nabuhay.’ 31 Maski ako dai ko siya namidbid, pero an dahilan kaya ako nagbabawtismo sa tubig iyo na maihayag siya sa Israel.” 32 Nagpatotoo man si Juan, na nagsasabi: “Nahiling ko an espiritu na nagbababa hali sa langit na siring sa salampati, asin nagdanay iyan sa saiya. 33 Maski ako dai ko siya namidbid, alagad Siya mismo na nagsugo sa sakuya na magbawtismo sa tubig nagsabi sa sako: ‘An siisay man na mahiling mong sa saiya nagbababa asin nagdadanay an espiritu, ini an saro na mabawtismo sa banal na espiritu.’ 34 Asin nahiling ko iyan, asin nagpatotoo ako na ini iyo an Aki nin Diyos.” 35 Sa giraray kan sunod na aldaw, nakatindog si Juan kaiba an duwa niyang disipulo, 36 asin mantang nakahiling siya sa naglalakaw na si Jesus, sinabi niya: “Hilinga, an Kordero nin Diyos!” 37 Kan madangog kan duwang disipulo an sinabi niyang ini, sinundan ninda si Jesus. 38 Dangan nagsalingoy si Jesus, asin kan mahiling niyang nagsusunod sinda, sinabi niya sa sainda: “Ano an tuyo nindo?” Sinabi ninda sa saiya: “Rabbi (na an buot sabihon, “Paratukdo”), sain ka nagdadagos?” 39 Sinabi niya sa sainda: “Madya, asin mahihiling nindo.” Kaya nag-iba sinda asin nahiling ninda kun sain siya nagdadagos, asin nagdanay sindang kaiba niya kan aldaw na iyan; mga ikasampulong oras* na kaidto. 40 Si Andres, na tugang ni Simon Pedro, iyo an saro sa duwa na nakadangog kan sinabi ni Juan asin suminunod ki Jesus. 41 Nahiling niya an tugang niyang si Simon asin sinabi niya sa saiya: “Nanumpungan mi na an Mesiyas” (na nangangahulugan, “Cristo”), 42 asin iiniba niya siya ki Jesus. Kan hilingon siya ni Jesus, sinabi kaini: “Ika si Simon, na aki ni Juan; aapudon kang Cefas” (na tinatradusir na “Pedro”). 43 Kan sunod na aldaw gusto ni Jesus na magpasiring sa Galilea. Asin nanumpungan niya si Felipe saka sinabi niya sa saiya: “Madya, magin parasunod taka.” 44 Si Felipe taga Betsaida, an siyudad na ginikanan ni Andres asin Pedro. 45 Nahiling ni Felipe si Natanael asin sinabi niya sa saiya: “Nanumpungan na niyamo an saro na sinambit sa Katugunan ni Moises asin sa Mga Propeta: si Jesus na aki ni Jose, na gikan sa Nazaret.” 46 Alagad sinabi ni Natanael sa saiya: “Igwa daw nin ano man na marahay na magikan sa Nazaret?” Sinabi ni Felipe sa saiya: “Madya asin hilinga.” 47 Nahiling ni Jesus si Natanael na parani sa saiya asin sinabi niya manungod sa saiya: “Hilinga, sarong tunay na Israelita na sa saiya mayong pandadaya.” 48 Sinabi ni Natanael sa saiya: “Ano ta midbid mo ako?” Sinimbag siya ni Jesus: “Bago ka inapod ni Felipe, kan yaon ka sa sirong kan puon nin higera, nahiling taka na.” 49 Nagsimbag si Natanael: “Rabbi, ika an Aki nin Diyos, Hadi ka nin Israel.” 50 Sinimbag siya ni Jesus: “Nagtutubod ka daw dahil sinabi ko sa saimo na nahiling taka sa sirong kan puon nin higera? Makakahiling ka nin mga bagay na mas urog pa sa mga ini.” 51 Dangan sinabi niya sa saiya: “Sinisigurado ko nanggad sa saindo, mahihiling nindo na nabuksan an langit asin na nagsasarakat diyan an mga anghel nin Diyos saka nagbabaraba pasiring sa Aki nin tawo.”\n^ O “siring sa diyos.”\n^ O “nin daing kapantay na kabuutan.”\n^ O “na yaon sa may daghan.” Nanunungod ini sa sarong espesyal na kamugtakan.\n^ An buot sabihon, mga alas kuwatro nin hapon.


ANTES KAN 6.6 MAGNITUDE EARTHQUAKE: Masbate, pinamate na\nCataingan, Masbate – Perang aldaw antes nangyari an makusog na 6.6 magnitude earthquake kan Martes na aga sa banwaan na ini namate na kan mga residente digdi an apat na veces na paglinog sagcod nabigla sinda kan makusogon na linog alas 8:03 nin aga kan Agosto 18.\nDakul an nadestroso asin nagkagarabang kaharongan sa gabos na 36 na barangay kan Cataingan maging nag-crack na tulay, tinampo, edificio kan gobierno asin simbahan.\nAn Philippine Institute of Seismology and Volcanology nagpahayag na an epicenter kan linog iyo an Cataingan mala ngani sagcod kasoodma namate pa kan mga residente an maabot na sa 60 an aftershocks kaya padagos sinda nag-aatubang nin kahaditan.\nIni an mga pahayag sa Bicol Mail ni Rammel Abiga, registrar kan Cataingan Community College asin residente kan Malobago, harani sa centro kan banwaan.\nPremirong nangyari sa saindang banwaan na kinabigla kan mga tawo sa tahaw kan pandemya alagad nadagdagan pa nin calamidad.\nSinabi pa ni Abiga nin huli ta natatakot pa an mga residente nagtuturog sa luwas kan saindang harong asin an iba harayo na an distancia sa mga edificio. Nabugtak nalang nin tent dai lang mauranan asin mainitan sagcod na okupado an tinampo na dai maagihan vehiculos mantang garatak huli kan linog.\nAn Cataingan National High School ginamit muna bilang temporaryong evacuation center kan nagabaan nin mga harong.\nSarong retiradong colonel kan PNP an binawian nin buhay matapos madaghanan kan saindang nagabang harong.\nParalisado an viaje sa ibang mga mayor na tinampo huli kan mga crack mantang cancelado an viaje sa dagat matapos madestroso an Puerto.\nSi Principal Rebecca Delabajan kan Santos Edem Conag National High School asin residente kan Cataingan nagsabi man haros enterong pigyugo-yugo an saindang residencia asin nabigla an saindang familia.\nAn saiyang escuelahan namumugtak sa Esperanza, Masbate kabali man sa mga municipio na apektado kan makusog na linog alagad mayo man na gayong destroso envez mga nagkahurolog sanang plato, baso, nahulog na mga gamit sa estante asin iba pang sadit na danyos.\nAlagad an ibang mga residente pagkabanggui nagtuturog sa luwas kan saindang harong mantang nakakamate pa nin paghadit.


Syudad nin Nueva York - Wikipedia\nSyudad nin Nueva York\n(Nakatukdo hali sa Nueva York)\nAn wagayway, mga panandaan, asin sarong dalan sa Nueva York\nAn Syudad nin Nueva York (Ingles: New York City) sarong syudad na namumugtak sa sur-subangan kan estado nin Nueva York. Ini an pinakamatawo na syudad sa Estados Unidos asin sarô sa mga pinakamatawo sa enterong kinàban. An Nueva York iyo an sarô sa mga sentrong pankinaban nin negosyo, finanza, ley asin prensa, asin importanteng sentro ini kan kultura ta dakulon an mga museo asin galleria digdi. Ini man an harong nin Naciones Unidos asin tahaw ini nin actividad na diplomatiko.\nKan 2019, an populasyon kaini ipinapamugtak sa sobrang 8,336,817 katawo. Parati inaapod ining New York City ngane ma'iba sa Estado kan Nueva York, na kun saen an syudad ka'parte sana. An 36% kan mga nakaistar sa Nueva York iyo pinangaki sa luwas nin Estados Unidos, asin pigeestima na sobra sa 250 na tataramon an piggagamit digdi.\nAn Nueva York natogdas bilang sarong sentro nin komersyo kan mga Olandes kan 1624. Kaidto inaapod ining New Amsterdam alagad naiba an pangaran kan an mga Ingles nasakop ini. An Nueva York nagsirbeng kabisera kan Estados Unidos poon 1785 abot 1790. Sinasabing poon pa kan 1790, ini na an pinakadakulang syudad kan Estados Unidos hanggan ngonyan.\nKomponido kan Nueva York an limang distrito na pigaapod digdi na mga boroughs:The Bronx, Brooklyn, Manhattan, Queens asin Staten Island. Nakamogtak an syudad sa ngimot nin Salog nin Hudson. HUli sa pagmomogtak kaini sa Salog asin baybayon, nagin importanteng sentro an Nueva York nin negosyo.\nAn pinaká bistadong monumento nin syudad iyo an Estatua nin Libertad na nakamogtak sa Liberty Island, sarong isla sa puerto kaining syudad. Apwera sa Estatua nin Libertad bistado man an Empire State Building asin an dating World Trade Center, binomba nin Al Qaeda kan 2001.\nAn klima nin Nueva York pigaapod na Kontinental na Dumog (Humid Continental). An temperatura sa pinakámainit na bulan nin Hulyo iyo 29 na grado sa aldaw asin 21 sa banggi. An temperatura sa pinakámalipot na bulan nin Enero iyo 3 na grado sa aldaw asin menos -3 na grado sa banggi.\nNYC Go, opisyal na panturismong websityo kan Syudad nin Nueva York\nNew York City sa Curlie\nHeograpikong datus manongod sa Syudad nin Nueva York sa OpenStreetMap.\nCollections, 145,000 NYC na mga retrato sa Museum of the City of New York\n"The New New York Skyline". National Geographic. November 2015. (Interactive.)\nKinua sa "https://bcl.wikipedia.org/w/index.php?title=Syudad_nin_Nueva_York&oldid=227761"\nHuring binago an pahinang ini kaitong 19 Pebrero 2022, alas 21:03.


Pebrero, pagkamoot, arte, asin atot\nDIGDI sa Pilipinas, sa klasikong sulnupanon na agimadmad, an bulan nin Pebrero iyo an bulan nin pagkamoot. Sa enot na aldaw, binibiklad liwat an mga kurtinang pula, sinasâbit liwat an mga ginurupit na pusong gibo sa matagas na papel, asin nabubuhay liwat an kururikot asin detatlyadong disenyo nin pagpaabot kan mensahe nin pagkamoot o kaogmahan sa kaaldawan kan mga puso. Kadakol na beses, nailuluwas man liwat an pulang mga bado o an plastik na mga pusû-pusong tinatadik sa daghan na pagpapahiling nin pakikisumaro sa pangkagabsan na selebrasyon kan Pebrero bilang bulan nin pagkamoot. Maoobserbahan tang dikit-dikit na mabubuhay liwat si Kupido, an anghel na nampapanà tanganing mamoot an saiyang pinanà. Mabubuksan man liwat an istorya ni San Valentino na hanggan ngunyan dai pa man giraray malinaw para sa kadakol tang kahimanwâ.\nAlagad, dai kita pamilyar na marhay na sa satong nasyon, an bulan nin Pebrero iyo man an bulan kan arte. Sa bulan na ini, pinipintakasi ta man an kagayonan kan satong kultura asin tradisyon na totoo man na makolor asin mayaman. Poon pinakaitaas hanggan pinakaibabâ kan Pilipinas, yaon an manlaen-laen na kaugalian, arte, literatura, tataramon, agi-agi, asin iba pa. An mga ini minapasaksi na an Pilipinas man nanggad kinukumpunir nin mahibog na koleksyon nin mga inoorgulyo asin minamalasakitan na yaman na matatagbuan sa kairaroman kan mga sosyudad na yaon sato. Kan Biyernes, Pebrero 1, pormal na sa Unibersidad kan Pilipinas an Komedya Festival sa maogmang selebrasyon kan suanoy naman na pang-entabladong arteng ini. Nagkaigwa nin mga pasali na minapahiling kan komedya na saro sa mga importanteng arteng naging kakabit kan historya kan nasyon.\nSa bulan nin Pebrero, ginigiromdom ta man an mga taong nakubhanan, natarakâ, natagalpo, asin nagdusay nin bilog na kakayahan para itulod an kagayonan kan satong nasyon. Sa Pebrero 28 ngani, kaiba kan pagtaong onra sa iba pang buháy na mga National Artists for Literature kan nasyon sa programang Pagpupugay sa mga Pambansang Alagad ng Sining, tatawan onra an nobelistang si Francisco Sionil José sa Ateneo de Naga University.\nSa bulan na Pebrero, minasarô an duwang importanteng bagay sa satong buhay bilang mga tao: an pagkamoot asin an arte. Kun daing pagkamoot daing arte. Asin para sako, kun daing arte, pano daw mabibilog an pagkamoot sa satong mga daghan?\nHaloy nang suba sa mga daraga na kun an pagpahayag nin pagkamoot kan soltero labi ka-hamis na siring sa tangguli, magdangog nguna asin mag-isip. Arog baga kun ika sinasabihan na: “dadakupon ko an mga bitoon, lalangoyon ko an mga dagat, asin sasakaton an mga bukid para saimo, huli tai ka namomôtan ko.” Magkua ka na sana nin kawali, magduklit nin uring, asin krusan an angog, dagos sabihi, “aysus, luma na iyan. Ito daw bago naman.” Puwede na gayod an “ika bubble gum na duminukot sa dapan kan sakong sapatos.” Maglikay sana sa pagsabi kaini, tibaad ika masapuyong.\nHuli ta an arte aki kan libog (passion) na dara nin makusog na pagkamoot, pagkamoot man ini sa tao, kapalibutan, o sa sadiri, minahagad ini nin espasyo sa satong mga daghan, nakikimaherak na padanayon siring sa pagpapadanay ta sa iba pang mga bagay. Siring ini sa mga ladawan na ipininta, na nagin resulta sana man kan turuhok na pagmasid sa kapalibutan, o an haranihan na paghorop-horop sa sadiri. An arte nagpapahayag sa sato na igwang pagkakataon, siring sa pagkamoot, igwa palan paagi na makapagpahayag. Hahanapon ta sana man an satong komportableng lugar kun sain kita makakapag-kreár asin makakahimo nin magagayon na mga bagay. Asin an buhay orog na maláad.\nTibaad bako sana man na insidente an pagsabay kan pagkamoot asin arte sa bulan kan Pebrero. Tibaad ini sarong pasabong na sinda parehong natura kan tao na hinahanap niya nin sabay na garo doros na hinahangos na dikit na panahon sana nin pagkawarâ, an siisay man mauutsan.\nKaya sa pagselebrar ta kan bulan nin Pebrero, odok sa boot ta man logod na horop-horopan an lugar kan arte sa satong daghan. Sa hiling ko, kun hain an arte, yaon duman an satong pagkamoot, huli ta an arte an minatukdo sato kun pano ini papangyarihon, an arte an minagiya sa sato kun anong paghiro an gigibohon tanganing an pagkamoot mailuwas sa daghan asin magtalubo.\nIni an bulan kan maaarte asin kan mga mamomôton. Asin sa saindang mga halimbawa, aram ta na na pareho an kaaabtan kan pagkamoot asin arte pag dai ini inataman, tinungkusan asin ipahayag: makulog an satuyang mga tulak asin kita makúring paaatoton.


Home / Naga City / News / Region / BDO, may patanid sa mga depositors\nBDO, may patanid sa mga depositors\nBicol Standard Friday, June 16, 2017 Naga City, News, Region\nNAGA CITY 6/16/17 (Bicol Standard) -- Ipinahayag kan Banco de Oro (BDO) Unibank kasubago, na an saindang automated teller machines (ATMs) “potentially compromised,” na maresulta sa paper losses sa ibang mga cliente ninda.\nAn BDO nag-asigurar sa publico na mayo nin dapat ikahadit, ta makukua ninda an saindang cuarta kun may nangyaring siring na problema.\nIyo ini an pahayag kasubagong hapon ni Romeo “Bob” de Vera, an saro sa mga bank managers kan BDO sa Naga City, na kaolay kan BICOL STANDARD.\nSabi sa news release kan BDO sa Manila, an mga ATMs, kun minsan, nagkakaigwa talaga nin problema.\nAn parateng problema iyo an inaapod nindang “skimming” na kun saen hinahabon kan mga bentahoso asin madaya an card credentials. Ini sa paagui kan pag gamit nin devices na itinatakod sa ATM machines, asin ginagamit ninda sa dai awtorisadong pag withdraw nin cuarta.\nAn bareta asin patanid na ini, kasunod kan nagluwas na report hale sa nagkapirang cardholders.\nNangyari ini sarong semana makalihis an duwang aldaw na “glitch” sa Bank of the Philippine Islands (BPI), na resulta kan “internal data error,” na si ibang mga deposito sa banko nagdagdag mantang an iba na-inaan.\nAn mga customers pig aavisohan na kun may mga dai awtorisadong transaction, makipag coordinar tulos sa sainda, para an saindang caso tulos ma-imbestigaran.\nKun igwa nin mga nabawas sa saindang deposito, ini re-reimbursaran kan BDO.\nBDO, may patanid sa mga depositors Reviewed by Bicol Standard on Friday, June 16, 2017 Rating: 5